**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Απριλίου 2019, ημέρα Τετάρτη και ώρα 10.30΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Οικονομικών Υποθέσεων, υπό την προεδρία του Αντιπροέδρου αυτής, κ. Χρήστου Μπγιάλα, με θέμα ημερήσιας διάταξης: «Συνέχιση της επεξεργασίας και εξέτασης του σχεδίου νόμου του Υπουργείου Οικονομικών: «I. Κύρωση της Συμφωνίας για την Ασιατική Τράπεζα Υποδομών και Επενδύσεων, II. Εναρμόνιση του Κώδικα Φ.Π.Α. με την Οδηγία (ΕΕ) 2016/1065, III. Ενσωμάτωση των σημείων 1, 2, 4 και 5 του άρθρου 2 και των άρθρων 4,6,7 και 8 της Οδηγίας 1164/2016, IV. Τροποποίηση του ν. 2971/2001 και άλλες διατάξεις.»». (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο κ. Νεκτάριος Σαντορινιός, Αναπληρωτής Υπουργός Ναυτιλίας και Νησιωτικής Π ολιτικής, η κυρία Κατερίνα Παπανάτσιου, Υφυπουργός Οικονομικών, καθώς και αρμόδιοι υπηρεσιακοί παράγοντες.

Επίσης, παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Θεοδότα Νάντσου, Διευθύντρια Πολιτικής του WWF, Γεώργιος Χασιώτης, Νομικός Συντονιστής του WWF, Μιχάλης Καλογιαννάκης, Πρόεδρος του Συλλόγου Διπλωματούχων Αγρονόμων Τοπογράφων Μηχανικών, Φώτης Γραμμένος, Πρόεδρος του Πανελλήνιου Συλλόγου Θαλάσσιας Παιδικής Χαράς, Ιωάννης Ξωμεριτάκης, Πρόεδρος του Πανελλήνιου Συνδέσμου Εκμισθωτών Θαλάσσιων Μέσων Αναψυχής, Ιωάννης Πελεκανάκης, Γενικός Διευθυντής Συνδέσμου Ελληνικών Θαλασσοκαλλιεργειών (ΣΕΘ), Σταύρος Τόκας, Πρόεδρος της Πανελλήνιας Ένωσης Μικρομεσαίων Iχθυοκαλλιεργητών (ΠΑΝΕΜΜΙ), Μαρία Διαμαντοπούλου, Προϊσταμένη στη Διεύθυνση Φορέων της Επιτροπής Κεφαλαιαγοράς και Μαρίνα Σπυριδάκη, Διευθύντρια Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ).

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Γάκης, Χρήστος Καραγιαννίδης, Χρήστος Μαντάς, Θεοδώρα Μεγαλοοικονόμου, Αθανάσιος Μιχελής, Ιωάννης Μιχελογιαννάκης, Γεώργιος Πάλλης, Δημήτριος Μπαξεβανάκης, Χρήστος Μπγιάλας, Αθανάσιος Παπαδόπουλος, Κώστας Παυλίδης, Ανδρέας Ριζούλης, Νίκος Συρμαλένιος, Ιωάννης Τσιρώνης, Γεώργιος Τσόγκας, Ιωάννης Ανδριανός, Απόστολος Βεσυρόπουλος, Θεοχάρης (Χάρης) Θεοχάρης, Ιωάννης Τραγάκης, Θεόδωρος Φορτσάκης, Ιωάννης Κουτσούκος, Ευάγγελος Καρακώστας, Αθανάσιος Βαρδαλής και Δημήτριος Καβαδέλλας.

**ΧΡΗΣΤΟΣ ΜΠΓΙΑΛΑΣ(Αντιπρόεδρος της Επιτροπής):** Καλωσορίζω όλους τους εκπροσώπους των φορέων για να μας εκθέσουν τις απόψεις τους και τις παρατηρήσεις τους για την ψήφιση του νομοσχεδίου το οποίο συζητιέται αυτές τις ημέρες στην Διαρκή Επιτροπή Οικονομικών Υποθέσεων και μάλλον την επόμενη εβδομάδα θα εισαχθεί στην Ολομέλεια για την ψήφισή του.

Θα ξεκινήσουμε δίνοντας το λόγο στον κ. Γεώργιο Χασιώτη, νομικό συντονιστή του WWF και στην κυρία Θεοδώτα Νάντσου, διευθύντρια πολιτικής WWF.

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής WWF):** Ευχαριστούμε πολύ για την πρόσκληση.

Το κομμάτι το οποίο μας απασχολεί περισσότερο, ως περιβαλλοντική οργάνωση, από αυτό το νόμο που ξεκινάει από την Ασιατική Τράπεζα και που έχει πάρα πολλά πράγματα μέσα - εδώ υπάρχει και ένα στοιχείο δύσκολης νομοθέτησης όταν σε ένα νομοσχέδιο μπαίνουν πολλά μεγάλα κεφάλαια που μας απασχολούν όλους - αφορά στις ρυθμίσεις για τον αιγιαλό. Σε αυτό το κομμάτι, σε ό,τι δηλαδή αφορά στις ρυθμίσεις για την παράκτια και παρόχθια ζώνη της χώρας εμείς θα σταθούμε, κυρίως στα άρθρα τα οποία τακτοποιούν ή ανοίγουν το παράθυρο για τη νέα «φουρνιά» τακτοποίησης αυθαιρέτων, πάλι στην παράκτια ζώνη της χώρας. Το ότι «σηκώνουμε» το θέμα τόσο σοβαρά για την παράκτια ζώνη είναι ακριβώς επειδή εμείς δεν την βλέπουμε ως οικονομικό αποκλειστικά πόρο της χώρας, την βλέπουμε ως την πιο κρίσιμη, αν θέλετε, φυσική υποδομή και πιο φθηνή υποδομή προστασίας ανθρώπων, περιουσιών και σίγουρα φυσικού περιβάλλοντος και ενόψει της κλιματικής αλλαγής η οποία έρχεται.

Το μεγάλο μας πρόβλημα αφορά στα άρθρα 34 και 28 που ανοίγουν μεγάλες και νέες σελίδες για την τακτοποίηση αυθαιρέτων. Αυτό που μας προβληματίζει ιδιαίτερα είναι ότι συνέχεια η Βουλή αντί να σηκώσει τη σημαία της νομιμότητας, συζητάει νέες τροποποιήσεις και επεκτάσεις στην παράδοση, αν θέλετε, που υπάρχει στην Ελλάδα να τακτοποιούμε αυθαίρετους και παρανομούντες, αντί να τιμούμε ανθρώπους, επιχειρήσεις, επενδυτές που έρχονται εδώ για να τιμήσουν την περιβαλλοντική, αν θέλετε, νομοθεσία της χώρας.

Τα κεφάλαια αυτά ανοίγουν το θέμα της τακτοποίησης αυθαιρέτων είτε επενδυτικών σχεδίων που νομίμως έχουν κατασκευαστεί στα πλαίσια αναπτυξιακών νόμων και έχουν επεκτάσεις στην θάλασσα, στον αιγιαλό, στην παράκτια ζώνη. Ένα κεφάλαιο τεράστιο και πάρα πολύ δύσκολο γιατί εκεί μιλάμε σχεδόν για τα πάντα, μιλάμε για τουριστικές επιχειρήσεις και για πάρα πολλά έργα που επεκτείνονται παράνομα στον αιγιαλό.

Μιλάμε ξεκάθαρα για έργα που έχουν παραβιάσει την περιβαλλοντική νομοθεσία, δηλαδή στερούνται περιβαλλοντικής άδειας και αυτό είναι εξαιρετικά δύσκολο. Όσες φορές ανοίγουμε το κεφάλαιο των αυθαιρέτων ποτέ δεν υπάρχει η περιβαλλοντική επίπτωση στο ραντάρ της Βουλής, γιατί η Βουλή συζητάει και δέχεται νομοσχέδια από τους αρμόδιους Υπουργούς. Η συνολική, λοιπόν, επίπτωση και αυτή που έχει ήδη συντελεστεί από την κατασκευή αυτών των αυθαιρέτων, είτε είναι κτίσματα, είτε είναι επεκτάσεις, είτε είναι πέργκολες, είτε είναι δρόμοι, είτε είναι οτιδήποτε, αλλά και από την συνέχιση της λειτουργίας τους και την επέκτασή τους ενδεχομένως και το πράσινο φως στο «συνεχίζεται να χτίζεται» γιατί πάντα θα τακτοποιήστε και ποτέ δεν θα κατεδαφίζεστε. Είναι ένα τεράστιο κεφάλαιο το οποίο κάποια στιγμή πρέπει να αντιμετωπίσει η Βουλή.

Κλείνω, λέγοντας ότι κάποια στιγμή θα πρέπει να ανοίξει επιτέλους η συζήτηση στη Βουλή των Ελλήνων για ένα σωστό και ολοκληρωμένο θεσμικό πλαίσιο για την προστασία του αιγιαλού, το οποίο θα θέτει ως πρόταγμα την ολοκληρωμένη διαχείριση της παράκτιας ζώνης. Πρώτο βήμα, να ζητήσει και από το Υπουργείο Οικονομικών την κύρωση, από τη χώρα μας, του πρωτοκόλλου για την ολοκληρωμένη διαχείριση της παράκτιας ζώνης. Ζητάμε την απόσυρση του άρθρου 34 και κάθε διάταξης από το άρθρο 28, που τακτοποίησε αυθαίρετα. Ευχαριστώ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Καλογιαννάκης, Πρόεδρος του Συλλόγου Διπλωματούχων Αγρονόμων Τοπογράφων Μηχανικών.

**ΜΙΧΑΛΗΣ ΚΑΛΟΓΙΑΝΝΑΚΗΣ (Πρόεδρος του Συλλόγου Διπλωματούχων Αγρονόμων Τοπογράφων Μηχανικών):** Ευχαριστώ, κ. Πρόεδρε. Ευχαριστώ, για την πρόσκληση. Θα ξεκινήσω με δύο σημαντικά ζητήματα. Είναι ένα νομοσχέδιο που δεν αφορά καθόλου στην Ασιατική τράπεζα, τα τμήματα που αφορούν στον αιγιαλό και στην παραλία. Θεωρούμε ότι θα έπρεπε να είναι ξεχωριστό, μιας και έχει μεγάλη έκταση, και ρυθμίζει αρκετά θέματα. Δεν βλέπουμε καμία μέριμνα για τον οριστικό καθορισμό του αιγιαλού και της παραλίας που έχει κολλήσει. Είναι άλλη μια θεσμική γραμμή σε ευαίσθητη περιοχή.

Θα αναφερθώ σε κάποια μικρά τεχνικά ζητήματα, σφάλματα που εκτιμούμε ότι υπάρχουν. Στη δευτεροβάθμια επιτροπή που δημιουργείται ορθά για τις ενστάσεις στις αιτήσεις κατασκευής έργων, δεν καταλαβαίνουμε το λόγο γιατί ο εκπρόσωπος πρέπει να είναι μηχανικός περιβάλλοντος, για μια καθαρά τοπογραφική μελέτη.

Στο άρθρο 29 τοπογραφικό διάγραμμα θα πρέπει να θεωρείται και αυτό από αρμόδια υπηρεσία ώστε να είναι ορθώς ο καθορισμός του αιγιαλού της παραλίας, ειδικά σε πολύ παλιά συστήματα, δηλαδή όχι σε σύγχρονα, που έχουν πάρει ΦΕΚ.

Στο άρθρο 28, διαγράμματα αποτύπωσης των υφιστάμενων έργων θα πρέπει να είναι καθορισμένα από την τοπογραφική μελέτη.

Θα ήθελα να αναφερθώ και σε κάποιες τεχνικά ανέφικτες αλλαγές που έχει ο νόμος παραχώρηση. Η παραχώρηση που αφορά από τα τρία μέτρα, θεωρούμε ότι στην πράξη δεν μπορεί να γίνει. Καταλαβαίνετε ότι τρία μέτρα είναι σχεδόν ένα έδρανο. Μια άλλη αλλαγή που δεν μπορεί να εφαρμοστεί είναι η ζώνη αιγιαλού και παραλίας από 0-50 μέτρα. Μέχρι 50 μέτρα καθορίζει 30 έως 50 μέτρα. Υπάρχουν πολλές ζώνες που είναι λιγότερο από 30 μέτρα ήδη. Άρα είναι μια λύση που δεν μπορεί να εφαρμοστεί και δεν υπάρχουν κριτήρια. Είναι ένα πεδίο συναλλαγής, από τη στιγμή που δεν υπάρχουν κριτήρια.

Σε ό,τι αφορά στον παρααιγιάλιο αιγιαλό, ο οποίος ήταν ιδιωτική περιουσία του Δημοσίου, τώρα αναφέρεται ως δημόσια κτήση. Υπάρχουν πάρα πολλοί ιδιοκτήτες που έχουν εκδώσει οικοδομική άδεια και θεωρούνται τώρα καταπατητές.

Μεγάλο πρόβλημα, όπως ανέφερα και πριν, είναι και τα άρθρα 28 και 34. Δεν υπάρχει προηγούμενο σε αδειοδότηση εκ των υστέρων. Αυτό σημαίνει κατάργηση των υπηρεσιών που είναι αρμόδιες για τις αδειοδοτήσεις. Αδειοδότηση σημαίνει ότι εγκρίνω να κατασκευαστεί με συγκεκριμένη μελέτη. Άρα, έχει και συμμετοχή των αρμόδιων φορέων. Το σταμάτημα της κατεδάφισης, ουσιαστικά, ήταν μία συμφωνία με το Κράτος και δεν είχε την έγκριση του Κράτους. Άρα, γι' αυτό δεν υπάρχει προηγούμενο.

Θέλω να αναφερθώ σε κάποια περιβαλλοντικά «εγκλήματα» που πρόκειται να γίνουν και σε κάποιες αλλαγές που δίνουν περιθώρια συναλλαγής. Υπάρχει ένα «θολό» τοπίο για το πού μπορεί να γίνει νομιμοποίηση. Καταλαβαίνουμε για λόγους εθνικής ασφάλειας, για κοινωφελή δίκτυα, αλλά σε μεγάλες στρατηγικές επενδύσεις δεν υπάρχει καμία αναφορά. Άρα, είναι πολύ οριζόντιο. Μπορεί, δηλαδή, οποιοδήποτε ξενοδοχείο, που έτυχε και ήταν στην ιδιοκτησία του ΕΟΤ να κάνει ό,τι θέλει για πάντα μετά τις 28/11.

Στο άρθρο 34, ουσιαστικά, νομιμοποιούμε όχι απλά τους αυθαιρετούχους, αλλά και τους καταπατητές, γιατί δεν είχαν παραχώρηση χρήσης. Το πρόστιμο αν το δείτε είναι πολύ μικρότερο, αν πληρώσεις εφάπαξ, και είχε παραχωρηθεί η χρήση.

Θεωρούμε ότι αυτά είναι περιβαλλοντικά «εγκλήματα» που ο τεχνικός κόσμος δεν μπορεί να συμμετέχει. Θεωρούμε ότι η περιβαλλοντική ευαισθησία της Κυβέρνησης σταματάει στις πόρτες των μεγάλων ξενοδοχείων. Πριν μία εβδομάδα βγήκε απόφαση του Συμβουλίου της Επικρατείας για τις οικιστικές πυκνώσεις, που δεύτερες κατοικίες απλών πολιτών δεν μπορούν να νομιμοποιηθούν και ερχόμαστε στα μεγάλα ξενοδοχεία και τα νομιμοποιούμε γιατί θεωρούμε ότι είναι εθνικής σημασίας.

Οι προτάσεις μας είναι η ηλεκτρονική δημοπρασία να είναι υποχρεωτική. Στην Επιτροπή Παραχωρήσεων πρέπει να μπει υποχρεωτικά το Υπουργείο Περιβάλλοντος, γιατί αφορά ευαίσθητες περιβαλλοντικά περιοχές και να υπάρξει υποχρεωτικά με συγκεκριμένο πλάνο, που έχει «κολλήσει» εδώ και πέντε - έξι χρόνια για την ολοκλήρωση του καθορισμού του αιγιαλού και της παραλίας, της τελευταίας βασικής θεσμικής γραμμής για την προστασία του περιβάλλοντος.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Να σας επισημάνω ότι οι προτάσεις και οι επισημάνσεις σας μπορούν να κατατεθούν και με τη μορφή υπομνήματος στους συνεργάτες των Υπουργών, καθώς θα διευκολύνει και τους ίδιους καλύτερα.

Το λόγο έχει ο κ. Γραμμένος.

**ΦΩΤΗΣ ΓΡΑΜΜΕΝΟΣ (Πρόεδρος του Πανελλήνιου Συλλόγου Θαλάσσιας Παιδικής Χαράς):** Το θέμα που θέλω να σας αναπτύξω, είναι τα φουσκωτά της θαλάσσιας παιδικής χαράς. Αυτό που ήθελα να σας επισημάνω είναι ότι οι θαλάσσιες παιδικές χαρές, δίνονται με το Γενικό Κανονισμό Λιμένα 20. Υπάρχει μία αρμόδια επιτροπή που εγκρίνει τις θαλάσσιες παιδικές χαρές, σε ποια περιοχή θα πάνε και πόσες κατά νομό, η οποία αποτελείται από έναν φορέα του δήμου, ένα της περιφέρειας και από την Λιμενική Αρχή.

Οι θαλάσσιες παιδικές χαρές δουλεύουν ουσιαστικά για τρεις μήνες. Όπως λέει και η ίδια η λέξη, είναι «θαλάσσια παιδική χαρά» και δουλεύει από 15/6 έως 15/9. Το Μάιο οι περισσότεροι τουρίστες είναι ηλικιωμένοι, δεν μπορούν να κάνουν θαλάσσια παιδική χαρά και το Σεπτέμβριο το ίδιο. Δηλαδή, περιμένουμε να κλείσουν τα σχολεία για να έρθουν κάποια παιδιά, να παίξουν στη θαλάσσια παιδική χαρά. Γι’ αυτό η αντικειμενική αξία που θα βάλετε, πρέπει να είναι πολύ μικρή γιατί μπορεί να είναι για εξάμηνη χρήση, αλλά ουσιαστικά δουλεύουμε δυόμιση με τρεις μήνες.

Το δεύτερο που θα ήθελα να σας επισημάνω, είναι ότι δεν μπορεί να πάει με τιμή βάσης τις δραστηριότητες η περιβαλλοντική επίπτωση, διότι π.χ. η περιοχή που δουλεύω εγώ είναι η δυτική πλευρά της Κέρκυρας, η Γλυφάδα. Η αντικειμενική αξία της περιοχής της Γλυφάδας είναι πολύ ακριβή. Εκεί όμως, υπάρχουν δυσμενείς καιρικές συνθήκες, υπάρχουν φουρτούνες. Εμείς ουσιαστικά, δουλεύουμε 45 μέρες το χρόνο με τη παιδική χαρά. Μπορεί να βάλει φουρτούνες τον Ιούλιο, αλλά και τον Αύγουστο. Δεν έχουμε την δυνατότητα να δουλέψουμε για πολύ χρονικό διάστημα, ενώ η αντικειμενική αξία της περιοχής είναι πανάκριβη. Δεν μπορεί η αντικειμενική αξία της γης να συμπίπτει με την αντικειμενική αξία της δραστηριότητας.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Νομίζω ότι έγινε κατανοητό, ότι είναι δύο ζητήματα, το αντίτιμο το οποίο βγαίνει μέσω της αντικειμενικής αξίας και ο μικρός χρόνος που έχετε δραστηριότητα.

Το λόγο έχει ο κ. Ξωμεριτάκης.

**ΙΩΑΝΝΗΣ ΞΩΜΕΡΙΤΑΚΗΣ (Πρόεδρος του Πανελλήνιου Συνδέσμου Εκμισθωτών Θαλάσσιων Μέσων Αναψυχής):** Καλημέρα από τα Χανιά και καλημέρα και από τη Κέρκυρα. Είμαστε από δύο διαφορετικά σημεία της Ελλάδας, πολύ μακριά ο ένας από τον άλλο. Εκπροσωπούμε γύρω τους 800 εκμισθωτές, σε όλη τη χώρα. Έχουμε μία πολύ καλή ευκαιρία να εκφράσουμε τις απόψεις μας.

Καταρχάς, ας ξεκινήσουμε από την έκδοση της ΚΥΑ. Είναι μία πολύ χρονοβόρα διαδικασία. Ξεκινάει ορθώς από το ΔΣ, οριοθετεί κάποια πράγματα, πηγαίνει στα Υπουργεία Εσωτερικών, Οικονομικών, Περιβάλλοντος κ.λπ. και μετά βγαίνουν κάποιοι όροι και προϋποθέσεις, ώστε να κάνουμε εμείς την οικονομική δραστηριότητα αυτή. Θα πρέπει να μπει χρονικός περιορισμός. Θα θέλαμε να εκδίδεται εντός τριμήνου, πριν την λήξη της ισχύουσας, ούτως ώστε να προλαβαίνουν οι διαδικασίες των πλειστηριασμών να γίνονται έγκαιρα – Ιανουάριο, Φεβρουάριο, Μάρτιο – και να πηγαίνουμε στις δουλειές μας σωστά.

Αυτή τη στιγμή, έχοντας άδεια στην κατοχή μου η οποία θα λήξει το 2019, έχω ήδη ξοδέψει πάρα πολλά λεφτά για την προετοιμασία μου. Αν όμως πάρω ένα μισθωτήριο το Μάιο, τον Ιούνιο, τον Ιούλιο καταλαβαίνετε ότι αυτό δεν μπορώ να το κάνω.

Έχω άδεια στο όνομά μου 1 Οκτωβρίου με 31 Οκτωβρίου, εγώ προσωπικά.

Πάμε, λοιπόν, για τις πλωτές εξέδρες. Οι πλωτές εξέδρες, να σας θυμίσω, ξεκίνησαν το 2001 και ήταν αποκλειστικά και μόνο για τα θαλάσσια μέσα αναψυχής. Ήταν και είναι ακόμα, το δικό μας εργαλείο. Πολλές από τις επιχειρήσεις μας, χωρίς πλωτή εξέδρα, θα κλείσουν. Γιατί, είναι απαραίτητη για την εκμίσθωση, για την πρόσβαση των πελατών μας, ανάλογα με τις ιδιομορφίες της περιοχής.

Από το 2014 και μετά, η εξέδρα άνοιξε και για άλλους επιχειρηματίες ή ιδιώτες, οι οποίοι θέλησαν να εξυπηρετήσουν κάποιες ανάγκες πολύ ορθώς. Όμως, είναι λάθος να μειώσετε τα τετραγωνικά της εξέδρας σε 100 μόνο, γιατί για την ανάπτυξη του αλεξίπτωτου, την οποία κάνουμε από την εξέδρα, είναι κανόνας ασφαλείας να έχουμε μια εξέδρα 150 τετραγωνικά, όπως μπορείτε να αντιληφθείτε και όχι 100.

Επίσης, είναι μεγάλο λάθος να μπαίνουμε όλοι σε μια κατηγορία, ιδιώτες και επαγγελματίες. Για εμάς είναι το εργαλείο της δουλειάς μας, είναι υποχρεωτικό. Μας έχετε πάει λοιπόν από 300 ευρώ, ένα παράβολο που πληρώναμε στο παρελθόν, μέχρι και 4.500 ευρώ, χωρίς όμως εμείς να έχουμε κάποιο όφελος παραπάνω από τους πελάτες μας. Δεν μεγάλωσε η επιχείρησή μας, άρα λοιπόν θέλουμε να επανέλθει η εξέδρα στα 150 τετραγωνικά, να είναι δικιά μας, δηλαδή να κάνουμε μια ξεχωριστή κατηγορία και επίσης θέλουμε, πολύ σημαντικό, τουλάχιστον εννεάμηνη χρήση. Προσπαθούμε να μεγαλώσουμε την τουριστική περίοδο.

Υπάρχουν επιχειρήσεις σε σημεία της Ελλάδας, που δουλεύουν παραπάνω από έξι μήνες.

Πώς λειτουργεί μια επιχείρηση θαλασσίων μέσων αναψυχής; Εδώ θα σας μιλήσω για κατασκευές. Είμαστε στην παραλία, δεν βάζουμε μόνο τα πράματα μας πάνω εκεί. Έχουμε υποδοχή πελατών, αναμονή πελατών και έχουμε και πολλά ευαίσθητα πράγματα, όπως είναι ο εαυτός μας, που θέλουμε να είναι στη σκιά. Ζητούμε μια διάταξη, η οποία, να μας δίνει σκίαση έως 15 τετραγωνικά. Δεν είναι κάτι πάρα πολύ, ούτε νομίζω ότι κάνουμε καμιά ζημιά στο περιβάλλον, είτε σε οτιδήποτε. Έτσι ώστε, η κοινή υπουργική απόφαση, όποτε βγαίνει, να μην μπορεί να παρεκκλίνει. Τα έχουμε ζητήσει στο παρελθόν όλα αυτά, μας τα έχουν υποσχεθεί, αλλά τελικά πήραμε ένα ξύλινο δάπεδο 15 τετραγωνικών. Αν μπει στην νομοθεσία, αυτό θα το αποφύγουμε και οι όροι και οι προϋποθέσεις αυτού του κατασκευάσματος, αν μας δοθούν, θα τη στηρίξουμε.

Έχει αλλάξει κάτι στο άρθρο 13, παράγραφος 4, για την ποσόστωση και τα τετραγωνικά των παραχωρήσεων. Μέχρι τώρα είχαμε 500 τετραγωνικά για ομπρελοκαθίσματα, ανά τομέα και αποστάσεις 100 μ. μεταξύ τους. Τώρα έχουμε το μέγιστο 300 τετραγωνικά, για οτιδήποτε θέλεις να εκμισθώσεις, οποιαδήποτε παραχώρηση, αλλά μπαίνει ένας σημαντικός παράγοντας. Μπορεί να καλυφθεί το 40% μόνο και πολύ είναι ίσως, μιας παραλίας. Αυτό τι σημαίνει; Αν αυτά καλυφθούν από τομείς ομπρελοκαθισμάτων, ενδέχεται να μην μπορούν να δοθούν τομείς για θαλάσσια μέσα αναψυχής. Εμείς μισθώνουμε 20, 50, 60 τετραγωνικά, όχι παραπάνω. Δεν έχουμε μεγάλο αποτύπωμα και τα πράματα μας είναι κυρίως στη θάλασσα. Άρα, θέλουμε να διαχωριστεί κάπως από αυτή την ποσόστωση, γιατί σίγουρα η αλλαγή των τετραγωνικών των ομπρελοκαθισμάτων θα αλλάξει το χάρτη.

Κάτι τελευταίο και κλείνω. Η παραχώρηση, λέει ότι πρέπει να κρατάμε το 60% του χώρου που εκμισθώνουμε. Αυτό είναι πάρα πολύ δύσκολο στον έλεγχο να ελεγχθεί και νομίζω, ότι είναι λίγο άδικο να σου λέει κάποιος, ότι αν χρειάζεσαι 60 μέτρα πρέπει να πληρώνεις 100.

Νομίζω ότι πρέπει να του δοθούν μόνο 60 μέτρα και να ξέρετε ότι εμείς τα πράγματα μας τα βάζουμε στο νερό την ημέρα και τη νύχτα τα μαζεύουμε, τα συγκεντρώνουμε και κρατάμε πολύ μικρό χώρο. Δεν απαγορεύουμε την πρόσβαση.

Ευχαριστώ πάρα πολύ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Τον λόγο έχει, ο κ. Πελεκανάκης.

**ΙΩΑΝΝΗΣ ΠΕΛΕΚΑΝΑΚΗΣ (Γενικός Διευθυντής Συνδέσμου Ελληνικών Θαλασσοκαλλιεργειών):** Καλημέρα. Ευχαριστούμε πάρα πολύ που μας δίνετε τη δυνατότητα να τοποθετηθούμε στην Επιτροπή, σχετικά με το πολυνομοσχέδιο αυτό. Μας ενδιαφέρει κυρίως το ζήτημα της τροποποίησης του 2971/2001, με την οποία επιλύονται διαχρονικά προβλήματα που αντιμετωπίζει ο κλάδος των υδατοκαλλιεργειών.

Με το νομοσχέδιο αυτό ουσιαστικά ολοκληρώνεται μια σειρά νομοθετικών πρωτοβουλιών της κυβέρνησης από το 2017, με στόχο να δημιουργήσει ένα πιο ανταγωνιστικό θεσμικό πλαίσιο για τη λειτουργία του κλάδου. Και θα θέλαμε να ευχαριστήσουμε όλες τις αρμόδιες υπηρεσίες από το ΥΠΑΤ, το ΥΠΕΝ και φυσικά το Υπουργείο Οικονομικών.

Η χρήση του αιγιαλού και της παραλίας είναι απολύτως αναγκαία για την εύρυθμη λειτουργία των μονάδων υδατοκαλλιέργειας, αλλά και για την ασφάλεια των εργαζομένων σ' αυτές. Και με το παρόν νομοσχέδιο, εκσυγχρονίζεται το θεσμικό πλαίσιο για την παραχώρηση της απλής χρήσης, της απευθείας παραχώρησης και της παραχώρησης του δικαιώματος χρήσης αιγιαλού και παραλίας για την εκτέλεση δραστηριοτήτων και έργων των μονάδων υδατοκαλλιέργειας.

Σε συνδυασμό με την ψήφιση του 4495 του ΥΠΕΝ για την προστασία του δομημένου περιβάλλοντος, οι μεταβατικές διατάξεις της προτεινόμενης τροποποίησης δίνουν τη δυνατότητα, εφόσον φυσικά συντρέχουν οι νόμιμες προϋποθέσεις, παραχώρησης αιγιαλού και παραλίας και σε υφιστάμενες εγκαταστάσεις υδατοκαλλιέργειας.

Πρόκειται για εγκαταστάσεις που προβλέπονται στο ειδικό χωροταξικό των υδατοκαλλιεργειών όπως προβλήτες, οδοί πρόσβασης, αγωγοί άντλησης και απορροής, υδάτων και συστημάτων όδευσης τροφών.

Η τελευταία φορά που δόθηκε αντίστοιχη δυνατότητα στο κλάδο ήταν το νομοσχέδιο 2971 του 2001 και παρά το πλήθος των αιτημάτων που κατατέθηκαν από τότε σε συστηματικές υπηρεσίες καμία δεν έχει ολοκληρωθεί.

Θεωρούμε, λοιπόν, ότι η ψήφιση της συγκεκριμένης τροποποίησης δημιουργεί ένα πραγματικά ανταγωνιστικό θεσμικό πλαίσιο λειτουργίας για τον κλάδο.

Ευχαριστούμε πολύ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Τον λόγο έχει, ο κ. Τόκας.

**ΣΤΑΥΡΟΣ ΤΟΚΑΣ (Πρόεδρος της Πανελλήνιας Ένωσης Μικρομεσαίων Ιχθυοκαλλιεργητών (ΠΑΝΕΜΜΙ)):** Ευχαριστώ, κύριε Πρόεδρε. Ευχαριστούμε για την πρόσκληση.

Ο κλάδος ιχθυοκαλλιεργειών ένα ένας πρωτοπόρος κλάδος στην ελληνική επικράτεια, ο οποίος έχει αναπτυχθεί σχεδόν σε όλο το εύρος της επικράτειας. Παράγει προϊόντα υψηλής διατροφικής αξίας, εξωστρεφής, 80% στις εξαγωγές, προσφέρει πάνω από δέκα χιλιάδες θέσεις εργασίας και αυτό σε απομονωμένες νησιωτικές περιοχές της χώρας.

Όπως γνωρίζετε, η δραστηριότητα αυτή στη θάλασσα είναι σε άμεση σχέση με τον αιγιαλό και την παραλία και από εκεί δεν μπορεί να είναι δυνατή η λειτουργία μιας μονάδας πλωτής, θαλάσσιας, χωρίς την πρόσβαση στον αιγιαλό με δρόμους, προβλήτες και λοιπά.

Χαιρετίζουμε σαν θετικό βήμα τις προβλεπόμενες ρυθμίσεις του νομοσχεδίου και ιδιαίτερα τις προτάσεις για τακτοποίηση των υφιστάμενων έργων υποστήριξης της ιχθυοκαλλιέργειας στον αιγιαλό που αναφέρονται στα άρθρα 33 και 34 του σχέδιου νόμου.

Έχουμε κάποιες βελτιώσεις, προτάσεις επ' αυτών που τις έχουμε γνωστοποιήσει στους Εισηγητές και θα σας τις δώσουμε και πάλι.

Το θέμα είναι να εφαρμοστούν οι ρυθμίσεις αυτές, καθώς τόσο στο νόμο 2971 του 2001 όσο και στους νόμους 4178 του 2013 και 4495, του 2017, υπήρξαν ανάλογες προβλέψεις αλλά λόγω γραφειοκρατίας δεν ολοκληρώθηκαν.

Πιστεύουμε ότι σε αυτό το σχέδιο νόμου να τύχουμε αυτής της ρύθμισης.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει η κυρία Διαμαντοπούλου.

**ΜΑΡΙΑ ΔΙΑΜΑΝΤΟΠΟΥΛΟΥ (Προϊσταμένη στη Διεύθυνση Φορέων της Επιτροπής Κεφαλαιαγοράς):** Ευχαριστούμε για την πρόσκληση. Τα άρθρα που έχει επεξεργαστεί η Επιτροπή Κεφαλαιαγοράς είναι τελείως διαφορετικά απ’ όσα ακούστηκαν μέχρι τώρα. Αρχίζω με τα άρθρα 15 έως 22 που ουσιαστικά υιοθετούνται δύο ευρωπαϊκοί Κανονισμοί, ο 345 και ο 346 σχετικά με τις ευρωπαϊκές εταιρείες επιχειρηματικού κεφαλαίου και τα ευρωπαϊκά ταμεία κοινωνικής επιχειρηματικότητας. Στα άρθρα αυτά ορίζεται ως εποπτικής αρχή η Επιτροπή Κεφαλαιαγοράς, προβλέπονται οι εξουσίες και ο τρόπος διερεύνησης που θα προβαίνει η Επιτροπή Κεφαλαιαγοράς καθώς και τυχόν διοικητικές κυρώσεις το ύψος των οποίων μπορεί να επιβληθεί σε περιπτώσεις παραβάσεων των κανονισμών.

Το επόμενο άρθρο στο σχέδιο νόμου που υπάρχει και αφορά την Επιτροπή Κεφαλαιαγοράς είναι η τροποποίηση του άρθρου 41 του υφιστάμενου ν.4209, όπου στη συγκεκριμένη τροποποίηση τίθενται αυστηρότερες προϋποθέσεις όπου πρέπει να πληρούνται για την εμπορική προώθηση μεριδίων οργανισμών εναλλακτικών επενδύσεων σε ιδιώτες επενδυτές. Εδώ να πω ότι υπάρχει πρόβλεψη να αξιολογείται ο υποψήφιος επενδυτής ως προς την καταλληλότητα της επένδυσης, καθώς και τα μερίδια των οργανισμών εναλλακτικών επενδύσεων που διατίθενται να είναι αδειοδοτημένα είτε από την Επιτροπή Κεφαλαιαγοράς είτε από κάποια αντίστοιχη αρμόδια αρχή κράτους μέλους.

Οι τελευταίες τροποποιήσεις που υπάρχουν στο άρθρο 65, αφορούν νομοτεχνικές βελτιώσεις για την ορθότερη ενσωμάτωση των Οδηγιών 2009/65 και 2014/91 αναφορικά με τους οργανισμού συλλογικών επενδύσεων σε ακίνητη περιουσία και τους διαχειριστές αμοιβαίων κεφαλαίων.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει η κυρία Σπυριδάκη.

**ΜΑΡΙΝΑ ΣΠΥΡΙΔΑΚΗ (Διευθύντρια Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)):** Ευχαριστούμε πολύ για την πρόσκληση και για την δυνατότητα που μας δίνεται να διατυπώσουμε τις απόψεις μας για ένα τόσο σημαντικό ζήτημα για την βιομηχανία. Ο ΣΕΒ έχει επανειλημμένα τονίσει τη σημασία αύξησης της βιομηχανίας στο 12% του ΑΕΠ με νέες επενδύσεις και αύξηση των εξαγωγών. Ο στόχος αυτός όμως δεν πρόκειται να εκπληρωθεί εάν δεν αρθούν χρονίζοντα προβλήματα και αντικίνητρα που διαιωνίζουν ένα επιχειρηματικό περιβάλλον ανασφάλειας, δικαίου και αβεβαιότητας.

Το πλαίσιο παραχώρησης αιγιαλού και παραλίας για τις βιομηχανικές δραστηριότητες, είναι ένα από τα χαρακτηριστικότερα παραδείγματα και απαιτεί άμεση ρύθμιση μέσω ενιαίων και σταθερών κανόνων για όλες τις κρίσιμες λειτουργίες. Πρόκειται για ένα πρόβλημα που αφορά ένα μεγάλο αριθμό των βιομηχανιών της χώρας, όχι με δική τους ευθύνη αλλά εξαιτίας της αποσπασματικής και της κακής νομοθέτησης συστηματικά του παρελθόντος και οι οποίες χρησιμοποιούν λιμάνια, σκάλες μεταφόρτωσης, ναύδετα, για να μεταφέρουν τις πρώτες ύλες και τα προϊόντα τους στο εξωτερικό. Αυτό πρέπει να γίνει κατανοητό. Αν δεν ρυθμίσουμε το συγκεκριμένο θέμα είναι σαν να λέμε ότι δεν θέλουμε βιομηχανία στη χώρα μας.

Δυστυχώς, οι συγκεκριμένες διατάξεις ουδέποτε τέθηκαν σε ανοικτή διαβούλευση γι’ αυτό και η σημερινή διαδικασία που είναι στην ουσία η διαβούλευση, είναι τόσο σημαντική και για τη νομοτεχνική αλλά και για την ουσιαστική αρτιότητα του νόμου και για εμάς είναι εξαιρετικά σημαντική. Θέλω να τονίσω ότι αυτό που για τους άλλους γίνεται κατανοητό ως τακτοποίηση αυθαιρεσιών για τις επιχειρήσεις μέλη μας, ισοδυναμεί με την άρση μιας μακροχρόνιας νομικής αβεβαιότητας για την οποία ουδέποτε είχαμε ευθύνη, αυτό αφορά τις εγκαταστάσεις που πραγματοποιήθηκαν με τους πρώτους αναπτυξιακούς ή με μεγάλες μακροχρόνιες παραχωρήσεις οι οποίοι τότε δεν προέβλεπαν διακριτή διοικητική πράξη παραχώρησης αιγιαλού και παραλίας και τώρα του ζητείται από τις κτηματικές.

Δεύτερον, είναι η απόπειρα ατικειμενικοποίησης ενός πεδίου αυθαιρεσίας και – γιατί όχι – διαφθοράς, με το οποίο έρχονται διαρκώς αντιμέτωπες οι επιχειρήσεις και αφορά τον τρόπο υπολογισμού του ανταλλάγματος χρήσης. Έχουμε στοιχεία και δεν είναι λίγες οι περιπτώσεις που για παρόμοιου τύπου παραχωρήσεις, ακόμη και εντός της ίδιας γεωγραφικής ενότητας, σημειώνονται σημαντικές αποκλίσεις στον τρόπο υπολογισμού του ανταλλάγματος από τις κτηματικές υπηρεσίες.

Αυτό δεν σημαίνει ότι το νομοσχέδιο δεν χρήζει βελτιώσεων. Αντιθέτως, παρά τις αγαθές προθέσεις, αν δεν τροποποιηθούν συγκεκριμένες διατάξεις, ενδεχομένως να έχουμε προβλήματα. Το υπόμνημα που λάβατε πριν λίγο στο ηλεκτρονικό ταχυδρομείο σας είναι ιδιαιτέρως λεπτομερές, ωστόσο θέλω να εστιάσουμε σε πέντε σημεία που είναι εξαιρετικά κομβικά.

Πρώτον, η διαδικασία του άρθρου 28 για την εκ των υστέρων παραχώρηση έργων και εγκαταστάσεων που κατασκευάστηκαν στο πλαίσιο των προηγούμενων αναπτυξιακών νόμων και λειτουργούν και διαθέτουν ΑΕΠΟ, δεν είναι επαρκώς απλοποιημένη. Για εγκαταστάσεις που λειτουργούν εδώ και δεκαετίες, η υποχρέωση εξασφάλισης εξαρχής σύμφωνης γνώμης από τρεις συναρμόδιους υπουργούς και απλής γνώμης πλήθους υπηρεσιών και φορέων και του οικείου δήμου, για έργα και εγκαταστάσεις που έχουν ήδη γνωμοδοτήσει κατά την περιβαλλοντική αδειοδότηση, δεν είναι αρκούντως διευκολυντικοί.

Οι γνωμοδοτικόι φορείς αλλά και οι δήμοι, πρέπει να γνωμοδοτούν αποκλειστικά και μόνο εφόσον δεν έχουν γνωμοδοτήσει στα πλαίσια της ΑΕΠΟ. Ενδεχομένως είναι νομοτεχνικό θέμα και πρέπει να το δείτε. Επίσης, πρέπει να αλλάξει και η πρόβλεψη που καθιστά μη διατηρητέες τις κατασκευές για τις οποίες δεν διατυπώνεται γνώμη εντός αποκλειστικής προθεσμίας των 6 μηνών. Αντί να συμβεί το αντίθετο και να συντεκμαίρεται η συναίνεση, ζητείται χωρίς αιτιολόγηση, στην ουσία, η κατεδάφιση.

Δεύτερον, η μεθοδολογία για τον καθορισμό της τιμής βάσης για τον υπολογισμό του ανταλλάγματος χρήσης πρέπει να τροποποιηθεί και να λαμβάνονται υπόψη οι αντικειμενικές και μισθωτικές των εκτός σχεδίου πλησιέστερων ακινήτων. Μιλάμε για υποδομές οι οποίες αποτελούν κεφαλαιουχικό αγαθό, αναγκαία βιομηχανική υποδομή και ουδεμία σχέση έχουν με άλλες χρήσεις. Αν δεν συμπεριληφθεί αυτό, θα εκτινάξουν το μίσθωμα για υποδομές οι οποίες έχουν ήδη καταβάλει οι επιχειρήσεις χρήματα για να τις κατασκευάσουν και θα περιέλθουν στην κυριότητα του Κράτους με τη λήξη της παραχώρησης. Πρέπει να προσδιοριστεί, φυσικά, πότε θα εκδοθούν αυτές οι ΚΥΑ που εξειδικεύουν το μαθηματικό τύπο και τα κριτήρια, για να μπορέσει να τεθεί σε εφαρμογή άμεσα. Είναι πάρα πολύ σημαντικό να δεσμεύσετε τους εαυτούς σας πότε θα έχουμε τις ΚΥΑ και φυσικά να μας συμπεριλάβετε σε μια διαβούλευση.

Τρίτον, πρέπει να διασφαλιστεί η προσθήκη στο άρθρο 35 για τη δυνατότητα χρήσης εγκαταστάσεων. Δεν μιλάμε για επιχειρήσεις οι οποίες είναι εντελώς ξένες. Μιλάμε για επιχειρήσεις συνδεδεμένες με το βασικό παραχωρησιούχο, ο οποίος έχει ήδη καταβάλει αντάλλαγμα και καλείται να καταβάλλει ξανά.

Τέταρτον, η επαναφορά του καθεστώτος κυριότητας και προορισμού στον παλαιό αιγιαλό στην υφιστάμενη κατάσταση θα δημιουργήσει τεράστια προβλήματα. Εμείς θα σας πούμε μόνο ένα. Φανταστείτε να κόβεται μια βιομηχανική μονάδα στα δυο για λίγα μέτρα ή περισσότερα, που θα μεσολαβούν μεταξύ παλαιού και νέου αιγιαλού.

Τέλος, πρέπει να ληφθεί μέριμνα για τον τρόπο με τον οποίο θα αντιμετωπιστούν οι υποθέσεις για πρόστιμα και αποζημιώσεις αυθαίρετης χρήσης που βρίσκονται σε εκκρεμότητα. Οι επιχειρήσεις ζητούσαν την επίλυση του συγκεκριμένου προβλήματος για έναν αντικειμενικό τρόπο εδώ και χρόνια. Δεν μπορεί να μην ληφθεί μέριμνα για αυτούς. Έχουμε εντοπίσει και άλλα ζητήματα και θέλουμε να δείτε το υπόμνημά μας με ιδιαίτερη προσοχή. Ωστόσο, δεν θέλουμε να ακυρώσουμε την προσπάθεια που γίνεται, όμως πρέπει να δείτε τη νομοθετική αρτιότητα των διατάξεων. Είναι σημαντικό για αυτούς που θα εφαρμόσουν το νόμο. Ευχαριστώ πολύ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής)**: Το λόγο έχει ο κύριος Παυλίδης.

**ΚΩΝΣΤΑΝΤΙΝΟΣ ΠΑΥΛΙΔΗΣ (Εισηγητής του ΣΥ.ΡΙΖ.Α.)**: Καλωσορίζω και εγώ τους εκπροσώπους των φορέων. Νομίζω ότι είναι σημαντικό το γεγονός ότι ήρθαν αρκετοί εκπρόσωποι παραγωγικών, περιβαλλοντικών και άλλων φορέων. Νομίζω ότι είναι σημαντική η παρουσία και των περιβαλλοντικών φορέων στη σημερινή συζήτηση. Έχουμε καλέσει και άλλους φορείς που, δυστυχώς, δεν είναι εδώ και νομίζω ότι είναι σημαντική, κατά τη γνώμη μου και η απουσία της ΚΕΔΕ. Δεν μπορεί να συζητάμε για ζητήματα αιγιαλού και να μην είναι εδώ ο βασικός φορέας που εκπροσωπεί την πρωτοβάθμια αυτοδιοίκηση. Νομίζω ότι είναι μια μεγάλη έλλειψη στη σημερινή συζήτηση για τις παρατηρήσεις τους.

Θέλω να ρωτήσω τους εκπροσώπους των περιβαλλοντικών φορέων αν εντοπίζουν θετικά σημεία και ποια είναι τα θετικά σημεία που εντοπίζουν στο σχέδιο νόμου. Ποια είναι τα αρνητικά σημεία που δικαιολογούν το αίτημά τους για ολοκληρωτική απόσυρση του σχεδίου νόμου και όσο αφορά το κομβικό ζήτημα που αφορά το άρθρο 14Α΄ ή το 34 στο νομοσχέδιο, αν αποσυρόταν αυτό θα ήταν λόγος να μην υπάρξει οριστική απόσυρση του σχεδίου νόμου, δηλαδή αν είναι καθοριστικός παράγοντας αυτό το άρθρο και μόνο ή όχι.

Ήθελα να πω πάρα πολλά στους εκπροσώπους της ΚΕΔΕ, αλλά δυστυχώς, δεν βρίσκονται εδώ. Και επειδή είμαι στην αυτοδιοίκηση πολλά χρόνια, γνωρίζω τα ζητήματα, τα οποία λυπούσαν πάρα πολύ την αυτοδιοίκηση με υποδομές εντός Αιγιαλού και είναι πάρα πολλά τα έργα υποδομών των δήμων, είτε βιολογικά είτε αφαλατώσεις είτε με οδικά δίκτυα. Ήθελα να κάνω πολλές ερωτήσεις πάνω σε αυτό, γιατί νομίζω, ότι θέσεις μη αδειοδότησης αυτών των υποδομών, θα δημιουργούσε πολύ σοβαρά και ζωτικά ζητήματα στην τοπική αυτοδιοίκηση.

Θα ήθελα να ρωτήσω τους εκπροσώπους του ΣΕΒ, επειδή γνωρίζω, ότι όντως υπάρχει πρόβλημα, αν γνωρίζουν, ότι είναι μεμονωμένες περιπτώσεις ή είναι πολλά τα μέλη τους, τα οποία, στην ουσία, ενώ πήραν εγκρίσεις μέσα από αναπτυξιακούς νόμους για αυτές τις επενδύσεις, δυστυχώς, δεν είχαν πάρει παραχωρήσεις και αντιμετώπιζαν χρόνια προβλήματα, με συνέπεια, στην ομαλή λειτουργία των επιχειρήσεών τους.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Εισηγητής της Ν.Δ.):** Για τις περιβαντολογικές οργανώσεις, ρώτησε και ο εισηγητής του ΣΥ.ΡΙΖ.Α. ο κ. Παυλίδης, για τα αρνητικά σημεία που εντοπίζουν στο νομοσχέδιο. Όσον αφορά την επιτροπή κεφαλαιαγοράς, θα ήθελα να ρωτήσω την κυρία Διαμαντοπούλου, αν θεωρείται, ότι οι κυρώσεις που προβλέπονται από την ενσωμάτωση στην εθνική νομοθεσία του κανονισμού 345/2013 για τις ευρωπαϊκές εταιρείες επιχειρηματικού κεφαλαίου, είναι επαρκής.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Κουτσούκος.

**ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Θα ξεκινήσω από τους εκπροσώπους της WWF, αφού τους καλωσορίσω και τους ευχαριστήσω που μας είχαν ενημερώσει με το υπόμνημά τους. Υπομνήματα από άλλους φορείς δεν έχουμε πάρει, τα περιμένουμε. Τις παρατηρήσεις σας για το άρθρο 34 και το 28 τις μελέτησα στο υπόμνημα και τις ανέφερα χθες στην τοποθέτησή μου, τα είπατε και σήμερα, δεν χρειάζεται να τα επαναλάβω.

Είστε μια κατεξοχήν αναγνωρισμένη για τη δράση σας οργάνωση. Είχατε καμία συμμετοχή, διαβούλευση, οποιαδήποτε επικοινωνία με την κυβέρνηση στη φάση της επεξεργασίας αυτού του νομοσχεδίου, εσείς, ή άλλες περιβαλλοντικές οργανώσεις; Γιατί αν δεν σας είχαμε καλέσει σήμερα εδώ, δεν θα είχαν καν ακουστεί οι απόψεις σας.

Δεύτερον, είχα μια διχογνωμία χθες, για να μην την πω αντιπαράθεση, με την κυρία Παπανάτσιου. Εγώ, ισχυρίζομαι, ότι ο προηγούμενος νόμος 2971/2001, έδινε τη δυνατότητα να τακτοποιηθούν αυθαιρεσίες και παράνομες κατασκευές στον Αιγιαλό και την παραλία, που είχαν συντελεστεί μέχρι τη δημοσίευση εκείνου του νόμου, δηλαδή, του 2001 και οι νομοθέτες των επόμενων κυβερνήσεων, παρατείναν αυτή την προθεσμία υποβολής αιτήσεων τακτοποίησης μέχρι το τέλος του 2011. Έχετε τώρα ένα νομοθέτημα που τακτοποιεί αυθαιρεσίες και παρανομίες εντός Αιγιαλού και παραλίας, από το 2011 μέχρι σήμερα, δηλαδή, σχεδόν 9 χρόνια. Είναι σωστός ο συλλογισμός μου; Θα τακτοποιήσουμε αυθαιρεσίες μιας νέας γενιάς και παρανομίες εντός Αιγιαλού και παραλίας;

Έρχομαι στον εκπρόσωπο των Αγρονόμων Τοπογράφων τον κ. Καλογιαννάκη. Κύριε πρόεδρε, σας ακούσαμε με μεγάλη προσοχή. Έχω διατυπώσει χθες στην τοποθέτησή μου, την εξής άποψη: Καμία καινούργια ρύθμιση για τον Αιγιαλό και την παραλία δεν χρειάζεται, παρά μόνον η χάραξή του. Αναφερθήκατε κι εσείς στην υλοποίηση ενός προγράμματος ολοκλήρωσης της χάραξης και του Αιγιαλού και παραλίας. Μπορείτε να μας πείτε, που βρίσκετε αυτό; Τι έκταση, από τις 15.000 χιλιόμετρα των ελληνικών ακτών, έχει καλύψει και με βάση το σχεδιασμό που υπάρχει, αν υπάρχει, πότε θα ολοκληρωθεί αυτή η διαδικασία;

Δεύτερο ερώτημα. Αναφερθήκατε στις ζώνες της παραλίας από 30 έως 50 μέτρα, αντί του παλαιού νομοθετήματος που έλεγε έως 50 μέτρα, και είπατε, μάλιστα, ότι ήδη είναι χαραγμένες παραλίες λιγότερο από 30 μέτρα, θέτοντας το ερώτημα, τι θα γίνει με αυτές. Χθες, ορισμένοι συνάδελφοί μας από το Αιγαίο και από τις Κυκλάδες, έθεσαν το ζήτημα των οικισμών που, σχεδόν, είναι πάνω στο κύμα. Πώς θα γίνει αυτοί να είναι νόμιμοι, όταν θα πρέπει η χάραξη να τους δώσει πενήντα μέτρα παραλία;

Θα απευθυνθώ, τώρα, στους εκπροσώπους που αξιοποιούν τις παραλίες μας για αναψυχή. Άκουσα τις παρατηρήσεις σας και συμφωνώ. Έχετε την εκτίμηση ότι όλη αυτή η διαδικασία της ανάρτησης των χαρτών στις εκτάσεις που παραχωρούνται, και ούτω καθεξής, μπορεί να εφαρμοσθεί ή θα είναι κάθε μέρα υπό την «δαμόκλεια σπάθη» του λιμενικού και της δημοτικής αστυνομίας όσοι κάνουν χρήση αυτών των διατάξεων, για να βγάλουν ένα μεροκάματο;

Έρχομαι, τώρα, στην Επιτροπή Κεφαλαιαγοράς. Επειδή σας έχουμε καλέσει πάρα πολλές φορές εδώ, γιατί κάθε φορά που έρχεται η ενσωμάτωση μιας οδηγίας ενός κανονισμού τα αναθέτουμε όλα σε εσάς, ως αρμόδια αρχή, και επειδή η μνήμη μου δεν έχει εξασθενήσει ακόμα, σας έχουμε αναθέσει δεκάδες αρμοδιότητες, τουλάχιστον στην τρέχουσα κοινοβουλευτική περίοδο απ' ό,τι θυμάμαι εγώ. Εσείς, ως Επιτροπή Κεφαλαιαγοράς, τι έχετε κάνει σε οργανωτικό επίπεδο, σε επίπεδο στελέχωσης, σε επίπεδο εκσυγχρονισμού, ώστε να ανταποκριθείτε στις νέες αυτές αρμοδιότητες, για να μη βρεθούμε μεθαύριο να αντιμετωπίσουμε κανένα καινούργιο φαινόμενο «folli-follie», δηλαδή ότι δεν μπορούσαν οι υπηρεσίες σας να ελέγξουν αυτούς που έπρεπε να τηρούν τους νόμους και τις γραφές.

Θέτω το τελευταίο ερώτημα προς το ΣΕΒ. Άκουσα με προσοχή τις παρατηρήσεις σας, δεν έχω πάρει το υπόμνημα, θέλω να το μελετήσω γιατί τα είπατε και γρήγορα. Το ερώτημά μου είναι: έχουμε επενδύσεις με αναπτυξιακούς νόμους που προέβλεπαν και επιχορηγήσεις, οι οποίες δεν τήρησαν τους κανόνες της αδειοδότησης; Πώς ολοκληρώθηκαν αυτές οι επενδύσεις και πώς χορηγήθηκαν οι επιχορηγήσεις; Είναι δυνατόν να έχουν συμβεί αυτά; Θέλω να μας τα εξηγήσετε. Σας ευχαριστώ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Ευχαριστώ κ.Κουτσούκο. Θέλω να διευκρινίσω ότι όλα τα υπομνήματα θα έρθουν στα e-mail όλων των βουλευτών καθώς και όλα τα πρακτικά της συνεδρίασης.

Το λόγο έχει ο κ. Βαρδαλής, Ειδικός Αγορητής του Κομμουνιστικού Κόμματος Ελλάδος.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κομμουνιστικού Κόμματος Ελλάδος):** Ευχαριστώ, κύριε πρόεδρε. Ακούσαμε με προσοχή τις τοποθετήσεις των φορέων, τις διαφωνίες τους, τις επιφυλάξεις τους, ακόμα και αυτών που συμφωνούν με σημεία του νομοσχεδίου και ευχαριστούν την κυβέρνηση, που τους επιλύει χρόνια προβλήματα.

Νομίζω ότι οι απόψεις τους ήταν ξεκάθαρες και κατανοητές, ανεξάρτητα αν εμείς συμφωνούμε ή διαφωνούμε με αυτά που ακούστηκαν.

Ερώτημα δεν έχουμε να κάνουμε. Την άποψή μας γι’ αυτά τα ζητήματα, θα την καταθέσουμε στην επόμενη συνεδρίαση της επιτροπής. Σας ευχαριστώ πολύ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Σας ευχαριστώ κ. Βαρδαλή. Το λόγο έχει ο κ. Μαντάς.

**ΧΡΗΣΤΟΣ ΜΑΝΤΑΣ:** Θα ρωτήσω, κυρίως τη WWF, διότι υπάρχει μια βαριά κατηγορία απέναντι στην κυβέρνηση. Εγώ προσπάθησα να διαβάσω όσο πιο διεισδυτικά μπορούσα τις συγκεκριμένες διατάξεις - αναφέρομαι στις συγκεκριμένες διατάξεις- και θέλω να μου πείτε, γιατί είναι βαριά κατηγορία αυτή, λέτε ότι νομιμοποιούμε παρανομίες ουσιαστικά, νομίζω ότι αυτό λέτε, αν κάνω λάθος, διορθώστε με και ξεπουλάμε τον αιγιαλό. Μπορείτε να μου τεκμηριώσετε ακριβώς - έχω διαβάσει και το υπόμνημα σας- πώς γίνεται αυτό το πράγμα, όταν υπάρχουν συγκεκριμένες κατηγορίες που αναφέρονται στο νόμο;

Δεύτερον, για αυτές τις συγκεκριμένες κατηγορίες που αναφέρονται στο νόμο, για έργα αντιδιαβρωτικά, εθνικής άμυνας κ.λπ., τι ακριβώς λέτε να κάνουμε; Να αφήσουμε έτσι τα πράγματα ως έχουν; Προσπαθώ να καταλάβω, αλλά ίσως κάτι δεν καταλαβαίνω επειδή είναι πολύ σοβαρή η κατηγορία και εγώ σας θεωρώ πολύ σοβαρή οργάνωση και σας γνωρίζουμε από πολύ παλιά κ.λπ.. Θέλω να καταλάβουμε πολύ συγκεκριμένα.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Αντωνίου.

**ΧΡΗΣΤΟΣ ΑΝΤΩΝΙΟΥ:** Θα ήθελαν να κάνω μια ερώτηση στην εκπρόσωπο του WWF και ειδικότερα για το άρθρο 34 όπου έχει επικεντρώσει μια πολύ αυστηρή επιχειρηματολογία όσον αφορά τη σκοπιμότητα των ρυθμίσεων που αναφέρονται στο άρθρο αυτό. Επειδή το άρθρο αναφέρεται σε έργα τα οποία είχαν τις προϋποθέσεις αδειοδότησης, άρα, δηλαδή, μπορούσαν να πάρουν άδεια, απλώς για διάφορους λόγους που μπορεί να μας εξηγήσει και η κυρία Υπουργός δεν μπήκαν σ' αυτή τη διαδικασία ή έκαναν κάποιες υπερβάσεις. Δεν αφορά, δηλαδή, έργα τα οποία δεν είχαν καν προϋποθέσεις αδειοδότησης την ώρα που γίνονταν.

Επίσης, μια ερώτηση στην εκπρόσωπο του ΣΕΒ, όσον αφορά το μαθηματικό τύπο υπολογισμού και τον τρόπο υπολογισμού του ανταλλάγματος χρήσης, αν αυτός ο τρόπος είναι θετικό το ότι εισάγεται, με δεδομένο ότι όπως είπατε όλο το προηγούμενο διάστημα γινόταν μία αυθαίρετη ερμηνεία, ένας αυθαίρετος υπολογισμός, έχοντας μέσα πολλά υποκειμενικά στοιχεία από τις κτηματικές υπηρεσίες.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Μια ερώτηση προς το Σύλλογο Διπλωματούχων Αγρονόμων Τοπογράφων Μηχανικών. Διατυπώσατε μια αντίρρηση ότι νομιμοποιούνται μέσα σε αυτά τα οποία εξαιρούνται, δηλαδή από τις κατεδαφίσεις κ.λπ., νομιμοποιούνται γενικώς όλα τα ξενοδοχεία. Εδώ υπάρχει ένα θέμα ότι η διάταξη η οποία κατατίθεται είναι σαφής, μιλάει για αυτά τα οποία έχουν να κάνουν με ξενοδοχεία του ΕΟΤ ή ξενοδοχεία τα οποία είχαν σύμβαση με το δημόσιο. Δεν μιλάει γενικά. Πώς το τεκμηριώνετε αυτό;

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Νεκτάριος Σαντορινιός, Αναπληρωτής Υπουργός Ναυτιλίας και Νησιωτικής Πολιτικής.

**ΝΕΚΤΑΡΙΟΣ ΣΤΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Θα αναφερθώ κυρίως σε αυτά που έχουν να κάνουν με τα θαλάσσια πάρκα αναψυχής και με τα θαλάσσια μέσα αναψυχής και μετά θα κάνω και μια γενική παρατήρηση.

Το πιο σοβαρό είναι ότι τα θαλάσσια πάρκα αναψυχής αναγνωρίζονται πλέον ως αυτό που είναι. Γιατί αναφερθήκατε στο ότι έπαιρναν άδεια με τον Γενικό Κανονισμό Λιμένα 20 ως καινοφανή μέσα. Πλέον γίνονται θαλάσσια πάρκα αναψυχής.

Ότι είπατε σε σχέση με τη χρονική διάρκεια, το μίσθωμα, τη ζώνη και τα υπόλοιπα δεν αναφέρονται στο νόμο. Αυτά θα τακτοποιηθούν στην ΚΥΑ η οποία θα εκδοθεί αργότερα. Οφείλω να σας πω ότι η μια προετοιμασία που έχει γίνει λαμβάνει υπόψη τις παρατηρήσεις σας, δεν ξέρω ως προς τον χρόνο, αλλά λαμβάνει υπ' όψιν τις παρατηρήσείς σας ως προς τα υπόλοιπα.

Σε ό,τι έχει να κάνει με τις πλωτές εξέδρες. Ακούμε αυτό που λέτε για τα 150 μέτρα, θα το συζητήσουμε εσωτερικά. Γνωρίζετε πολύ καλά ότι για τα θαλάσσια μέσα αναψυχής η θέση τους ορίζεται με δική μας ρύθμιση με στίγμα στη θάλασσα και επομένως αφού πάρετε το στίγμα παίρνετε και πίσω στην παραλία τα 60 μέτρα. Άρα, λοιπόν, από τη στιγμή που έχετε το στίγμα είναι σχεδόν μονοσήμαντο ότι θα πάρετε και την παραχώρηση αυτή, σε συνεννόηση με το Υπουργείο Οικονομικών. Εσείς, ας πούμε, είσαστε οι πιο κατοχυρωμένοι σε μια τέτοια διαδικασία, γιατί δεν πάτε μόνο με τη δημοπράτηση, πάτε και με τη διαδικασία καθορισμού στίγματος από το Υπουργείο Ναυτιλίας. Άρα, λοιπόν, θα έλεγα ότι οι φόβοι σας, μάλλον είναι υπερβολικοί.

Σε ό,τι έχει να κάνει με τη χρονική διάρκεια, προσέξτε: Οι πλωτές εξέδρες συγκεκριμένης χρήσης, περιορισμένης περιόδου, μπαίνουν σε μια διαδικασία, και στον προηγούμενο νόμο και σε αυτόν είναι το ίδιο πράγμα, όπου δεν αντιμετωπίζονται ως έργο. Εάν πάμε σε μεγάλη αύξηση του χρονικού διαστήματος θα πάμε στη διαδικασία υλοποίησης έργου που είναι κάτι διαφορετικό. Άρα, νομίζω, ότι αυτή τη στιγμή δεν υπάρχει λόγος να ανοίξουμε ένα τέτοιο ζήτημα, θέλω να είμαι ξεκάθαρος. Παρόλα αυτά θα τα συζητήσουμε μετά και τη συνεδρίαση αυτή, αλλά εγώ είμαι ξεκάθαρος, από τη στιγμή που είναι εποχιακής χρήσης, νομίζω ότι πρέπει να παραμείνει εποχιακής χρήσης.

Μου επιτρέπεται να κάνω μια γενική παρατήρηση. Όλη αυτή η ιστορία περί νομιμοποιήσεων και το ότι βλάπτουμε τους αιγιαλούς κ.λπ.. Φαίνεται ότι από τα 15.000 χιλιόμετρα που έχουμε παραλίες, που είπε και ο κ. Κουτσούκος, και είναι πάρα πολλά, τα περισσότερα από αυτά είναι στα νησιά μας. Τα νησιά είναι κλειστά γεωγραφικά συστήματα που έχουν τεράστια θέματα, όπως για παράδειγμα της διαχείρισης των υγρών αποβλήτων και σε πολλά από αυτά οι βιολογικοί καθαρισμοί έγιναν από τους δήμους, έχοντας αδειοδότηση για το κύριο σώμα, αλλά τώρα να είμαστε ειλικρινείς μεταξύ μας: Γνωρίζουμε ότι κάποια από αυτά, οι έξοδοί τους, οι εκβολές τους δεν είχαν τότε που κατασκευάστηκαν την αδειοδότηση. Να μην τα αδειοδοτήσουμε; Να μην λειτουργήσει ο βιολογικός καθαρισμός; Εντάξει, να προστατεύσουμε τον αιγιαλό, να μην έχουμε και διαχείριση των λυμάτων; Να το αφήσουμε στην πράσινη ανάπτυξη; Είναι ένα ζήτημα αυτό.

Το δεύτερο ζήτημα. Έχουν φτιαχτεί πολλές αφαλατώσεις. Αυτές που κατασκευάζουμε τώρα, τις κατασκευάσαμε όλες, έχουν αδειοδότηση. Υπάρχουν αφαλατώσεις που έγιναν από την Περιφέρεια, από Δήμους κ.λπ. οι οποίες δεν είχαν τις κανονικές αδειοδοτήσεις. Να μην έχουν νερό τα νησιά μας; Να πληρώνουμε 12,5 ευρώ το κυβικό μέτρο νερού για να το μεταφέρουμε με υδροφόρα στα νησιά; Δηλαδή, ναι, συμφωνώ απόλυτα ότι δεν είναι κανένας πιο περιβαλλοντικά ευαίσθητος, δεν έχει κανένας την αποκλειστικότητα στην ευαισθησία στο περιβάλλον. Δεν την έχει κανένας αυτή την αποκλειστικότητα και δεν την αναγνωρίζω σε κανέναν. Μπορεί όλοι να είναι περιβαλλοντικά ευαίσθητοι, αλλά από εκεί και πέρα δεν θα πρέπει να είμαστε περιβαλλοντικά ευαίσθητοι και στη διαχείριση των λυμάτων; Δεν πρέπει να είμαστε και ευαίσθητοι στο ότι τα νησιά μας θα πρέπει να έχουν υδατική αυτονομία ή να μην είμαστε;

Ευχαριστώ.

Στη συνέχεια έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Σωκράτης Βαρδάκης, Δημήτρης Γάκης, Χρήστος Καραγιαννίδης, Χρήστος Μαντάς, Θεοδώρα Μεγαλοοικονόμου, Αθανάσιος Μιχελής, Ιωάννης Μιχελογιαννάκης, Γεώργιος Πάλλης, Δημήτριος Μπαξεβανάκης, Χρήστος Μπγιάλας, Αθανάσιος Παπαδόπουλος, Κώστας Παυλίδης, Ανδρέας Ριζούλης, Ιωάννης Σηφάκης, Νίκος Συρμαλένιος, Ιωάννης Τσιρώνης, Γεώργιος Τσόγκας, Ιωάννης Ανδριανός, Απόστολος Βεσυρόπουλος, Γεώργιος Βλάχος, Θεοχάρης (Χάρης) Θεοχάρης, Δημήτριος Σταμάτης, Ιωάννης Τραγάκης, Θεόδωρος Φορτσάκης, Ιωάννης Κουτσούκος, Ευάγγελος Καρακώστας, Αθανάσιος Βαρδαλής, Δημήτριος Καβαδέλλας και Κωνσταντίνος Κατσίκης.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Περνάμε στις απαντήσεις, στις ερωτήσεις που έθεσαν οι βουλευτές στους εκπροσώπους των φορέων.

Το λόγο έχει η κύρια Νάντσου, Διευθύντρια Πολιτικής της WWF.

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής της WWF):** Ευχαριστώ, κ. Πρόεδρε. Θα απαντήσω σε κάποια ερωτήματα και θα δώσω το λόγο στο νομικό μας, για τα θετικά στοιχεία που βλέπουμε στο σχέδιο νόμου. Ξεκινάω με την αρχική ερώτηση που αφορούσε τη διαβούλευση και την μετοχή μας στην ετοιμασία, δεν είχαμε καμία ενημέρωση, καμιά συμμετοχή. Το είδαμε από διαρροή, την προηγούμενη Τρίτη. Δεν το είδαμε επίσημα. Προσκληθήκαμε μόνο αφού δημιουργήθηκε φασαρία. Είχαμε στείλει πέρυσι το καλοκαίρι μια επιστολή στην κυρία Παπανάτσιου για το ίδιο νομοσχέδιο, η οποία έμεινε αναπάντητη. Τότε είχαν υπάρξει δημοσιεύματα ότι προετοιμάζεται ένα τέτοιο νομοσχέδιο. Άρα, κλείνουμε το θέμα της διαβούλευσης.

**ΚΑΤΕΡΙΝΑ ΠΑΠΑΝΑΤΣΙΟΥ (Υφυπουργός Οικονομικών):** Δεν πήραμε υπόψη μας κάποια από αυτά που στείλατε πέρυσι; Θα ήθελα να το πείτε αυτό.

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής της WWF):** Όχι, δεν φαίνεται να έχετε πάρει τίποτα υπ' όψιν σας. Πιθανώς αυτό μπορεί να απαντηθεί και μετά, εάν τα βάλουμε δίπλα. Εμείς αυτό βλέπουμε αυτή τη στιγμή. Είπα ότι δεν πήραμε κάποια απάντηση στην επιστολή μας. Εάν τα βάλουμε δίπλα, είμαστε προ μιας κρίσιμης κατάστασης, η οποία αφορά την κατάθεση στη Βουλή ενός νομοσχεδίου που έχει πολύ επικίνδυνες, κατά τη γνώμη μας, διατάξεις για το περιβάλλον. Άρα, οποιαδήποτε κουβέντα μπορεί να γίνει μετά.

Χαίρομαι που άκουσα να χαρακτηρίζεται ως κατηγορία, το ζήτημα της τακτοποίησης παρανομιών γιατί αυτό δείχνει ότι η πρόθεση μπορεί να είναι και καλή. Είναι σοβαρό θέμα το να συνεχίσουν να τακτοποιούνται παρανομίες. Προφανώς και τακτοποιούνται παρανομίες, και περιβαλλοντικές παρανομίες, γι’ αυτό μπαίνει το όριο της νομοθεσίας περί αυθαιρέτων που αφορά το 2011 σε διάφορα σημεία μέσα στο νομοσχέδιο και την υπέρβαση αυτού του ορίου, άρα για νέα αυθαίρετα μετά το 2011, σε κάποιες κατηγορίες, αλλά και για τα μέχρι το 2011. Να πω εδώ ότι όντως είναι κάποιες συγκεκριμένες κατηγορίες. Άκουσα τον κ. Σαντορινιό με πολύ ενδιαφέρον, αντιμετωπίζουμε συνέχεια αυτή την κατάσταση, για τα πραγματικά σοβαρά έργα που δεν έχουν αδειοδοτηθεί. Υπάρχει μια τεράστια κατηγορία, μπορώ να σας δώσω τον κατάλογο, με το τι έχει αδειοδοτηθεί, τι έχει επιδοτηθεί ως νόμιμες επιχειρήσεις από τον επενδυτικό νομό από τότε που υπάρχει. Είναι χιλιάδες επιχειρήσεις, είναι τουριστικές επιχειρήσεις που έχουν κάνει παράνομες επεκτάσεις και καταλήψεις αιγιαλών χωρίς περιβαλλοντική αδειοδότηση και αυτό προκύπτει ξεκάθαρα. Στο άρθρο 28, τεχνικά έργα και εγκαταστάσεις που συνδέονται λειτουργικά και αποτελούν οργανικό σύνολο με αυτά. Είναι στο κεφάλαιο που αφορά έργα και εγκαταστάσεις που έχουν υπαχθεί σε αναπτυξιακούς νόμους με συμβάσεις που έληξαν. Η χειρόγραφη σελίδα είναι 263. Το άρθρο 28 του νομοσχεδίου αντικαθιστά στον ν.2971, άρθρο 11 και προσθέτει διάταξη που λέει για τα προς διατήρηση και παραχώρηση, τεχνικά έργα και εγκαταστάσεις που συνδέονται λειτουργικά και αποτελούν οργανικό σύνολο, είχαν αρχικά εγκριθεί και έχουν κατασκευαστεί μέχρι τις 28/7/2011 που είναι η νομοθεσία περί αυθαιρέτων και η υποτιθέμενη κόκκινη γραμμή. Το αντίστοιχο υπάρχει και για άλλες κατηγορίες έργων.

Το αντίστοιχο υπάρχει και για άλλες κατηγορίες έργων.

**ΚΑΤΕΡΙΝΑ ΠΑΠΑΝΑΤΣΙΟΥ (Υφυπουργός Οικονομικών):** Πείτε μας που λέει για τουριστικές εγκαταστάσεις

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής του WWF):** Μιλάει για έργα τα οποία έχουν επιδοτηθεί από τους αναπτυξιακούς νόμους. Θέλετε να μου απαντήσετε εάν έχουν επιδοτηθεί από αναπτυξιακούς νόμους; Δεν το αποκλείω, κυρία Υπουργέ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Ας ακούσουμε τις απαντήσεις της κυρίας Νάντσου και στη συνέχεια, θα γίνει ο απαραίτητος διάλογος και με τις αιτιάσεις του Υπουργείου.

Ας μας πει η κυρία Νάντσου τα σημεία του νομοσχεδίου τα οποία ζήτησαν οι συνάδελφοι και αν θέλετε θα υπάρξει και τρίτος κύκλος διευκρινίσεων.

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής του WWF):** Έχουν υπαχθεί χιλιάδες επιχειρήσεις στους αναπτυξιακούς νόμους και δεν γίνεται κανένας διαχωρισμός για το αν θα είναι ενεργειακές, βιομηχανικές, βιοτεχνικές, οτιδήποτε μπορεί να είναι.

Άρα, στο άρθρο 28 υπάρχει ένα τεράστιο κεφάλαιο τακτοποίησης, λειτουργικά, συνδεδεμένων με τις αρχικές επιχειρήσεις επεκτάσεων, παράνομων καταλήψεων, χωρίς περιβαλλοντικούς όρους.

Επίσης, το άρθρο 34, δεν αφορά μόνο τις εγκαταστάσεις, όπως είπε πολύ σωστά ο κ. Σαντορινιός, που πρέπει να βρεθεί ένας τρόπος γιατί είναι πολύ σημαντικής ωφέλειας, (διαχείριση απορριμμάτων, μονάδες αφαλάτωσης και όλα αυτά). Εκεί μπορεί να γίνει σαφέστατα μία διαφανής διαδικασία για το ποιες μπορεί να είναι αυτές. Να ξέρει πάντα και η Βουλή γιατί νομοθετεί και τι τακτοποιεί.

Όμως, εδώ υπάρχουν επιχειρήσεις οι οποίες μπαίνουν σε αυτό, οι οποίες μπορούν να αφορούν ενεργεία και άλλες κατηγορίες και βιομηχανία, κ.λπ.. Άρα, δεν μιλάμε μόνο γι’ αυτές τις, προφανώς, Δημόσιας Ωφέλειας εγκαταστάσεις για τις οποίες μιλάτε. Μιλάμε και για πάρα πολλές άλλες.

Ευχαριστώ πολύ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Χασιώτης.

**ΓΕΩΡΓΙΟΣ ΧΑΣΙΩΤΗΣ (Νομικός Συντονιστής του WWF):** Θα προσπαθήσω να συνενώσω τις ερωτήσεις. Πρώτα απ' όλα, βασικό αρνητικό σημείο είναι το άρθρο 34, το οποίο είναι σαφέστατο. Ο τίτλος του είναι «αδειοδότηση υφιστάμενων άνευ αδείας και καθ’ υπέρβαση αυτής κατασκευών».

Σχετικά με το αν υπάρχει ή δεν υπάρχει περιβαλλοντική αδειοδότηση, αυτές οι κατασκευές αδειοδοτούνται γι’ αυτή τη διετή προθεσμία, χωρίς να υπάρχει περιβαλλοντική αδειοδότηση. Η περιβαλλοντική αδειοδότηση συντάσσεται στην προθεσμία αυτή. Όπως ξέρουμε από την κάκιστη εμπειρία του ν. 2971, αυτές οι προθεσμίες παρατείνονται και σε ορισμένες περιπτώσεις για 18 χρόνια.

Θα ήθελα να διευκρινίσω κάτι στην ερώτηση που έθεσε ο κ. Κουτσούκος. Πράγματι, το άρθρο 27 παρ. 9 του ν. 2971, δημιουργούσε μία δυνατότητα τακτοποίησης κατασκευών, οι οποίες είχαν κατασκευαστεί μέχρι την ημερομηνία δημοσίευσης του ν. 2971, δηλαδή, το 2001. Στη συνέχεια, με διαδοχικούς νόμους η προθεσμία τακτοποίησης των κατασκευών παρατάθηκε, αλλά η «κόκκινη» γραμμή γι’ αυτές ήταν το 2001.

Το 2013, ήρθε το άρθρο 226 του ν. 4072 που για ορισμένες μόνο απ' αυτές τις κατασκευές και αυτά τα έργα -και συγκεκριμένα τα έργα του Δημοσίου, των Ο.Τ.Α. και των Νομικών Προσώπων Δημοσίου Δικαίου- και αυτό, εν μέρει, απαντά και την αντίθεση που διατυπώθηκε για τις υποδομές καίριας κοινωνικής σημασίας, όπως η βιολογική, μετακινήθηκε η «κόκκινη» γραμμή μέχρι την ημερομηνία δημοσίευσης του ν. 4072. Δηλαδή, ήταν το 2012 κάποια στιγμή.

Τώρα, με το καινούργιο άρθρο 14α, έρχεται πάλι μια μετακίνηση μέχρι την ημερομηνία δημοσίευσης του νομοσχεδίου, εφόσον γίνει νόμος, μέχρι μάλιστα την κόκκινη γραμμή της δόμησης, η οποία είναι 28/7/2011. Δηλαδή, η κόκκινη γραμμή για τα αυθαίρετα, χωρίς άδεια δόμησης και σε ορισμένες περιπτώσεις πιθανώς κάποιες απαραίτητες, όπως της εθνικής άμυνας, αλλά πιθανώς κάποιες άλλες όχι τόσο απαραίτητες, δεν ισχύει ούτε καν η κόκκινη γραμμή της δόμησης.

Επίσης, δεν έχω αναφερθεί καθόλου σε ειδικούς νόμους, οι οποίοι είναι τελείως εκτός του συστήματος του ν.2971. Κάποιοι αναφέρονται, εδώ μέσα. Για παράδειγμα, μπορώ να αναφέρω τον ν.4504 για τις λιμενικές εγκαταστάσεις, τον ν.4554 για την χερσαία ζώνη λιμένα που έχει αποχαρακτηριστεί και έχει αυθαίρετες κατασκευές μέσα, τον ν.4582 για ορισμένους τουριστικούς λιμένες, τον ν.3554 για ορισμένα αλιευτικά καταφύγια. Είναι πάρα πολύ μεγάλο το καθεστώς. Όλα αυτά μαζί δημιουργούν ένα καθεστώς, το οποίο είναι πιο ευνοϊκό ακόμη και από τα αυθαίρετα που στερούνται ή έχουν υπερβεί την άδεια δόμησής τους και όλα αυτά στον αιγιαλό και στην παραλία, στον οποίο υποτίθεται απαγορεύεται ακόμη και η νομιμοποίηση αυθαιρέτου. Αυτό είναι ένα πάρα πολύ σημαντικό αρνητικό σημείο.

Θετικά σημεία υπάρχουν. Επιγραμματικά, μπορώ να σημειώσω τη θέσπιση για πρώτη φορά, μίνιμουμ έκτασης παραλίας στα 30 μέτρα. Είναι πάρα πολύ θετική κίνηση, η οποία κάπως δημιουργεί έναν ελάχιστο κοινόχρηστο χώρο. Εδώ θα σημειώσω, ότι δεν χρειάζεται να κατασκευάσουμε σκιάχτρα για να τα πυροβολούμε μετά. Προφανώς, αυτά τα πράγματα δεν ισχύουν εκεί που υπάρχουν νόμιμοι οικισμοί και φυσικά, οικισμοί που είναι προϋφιστάμενοι του νόμου, όποτε και εφόσον ψηφιστεί αυτός.

Πολύ θετικά σημεία είναι φυσικά και η διάταξη για τον παλαιό αιγιαλό, η οποία διασπούσε την παράκτια ζώνη περιβαλλοντικά, κοινωνικά, οικονομικά και διαχειριστικά. Στα θετικά σημεία, μπορώ να αναφέρω τη μέριμνα για τα άτομα με ειδικές ανάγκες, τις παραχωρήσεις με κάποια κοινωνική σημασία. Υπάρχουν, αλλά προσέξτε, όλα αυτά συνυπάρχουν με αυτή τη μαζική νομιμοποίηση αυθαιρέτων, οπότε εδώ πρέπει η Βουλή να προσέξει μήπως κάνει μισό βήμα μπροστά και τρία βήματα πίσω, όχι ένα μπροστά και δύο πίσω. Ας το δούμε λίγο, αυτό το θέμα.

Για να ξεκαθαρίσω και που στεκόμαστε, σε σχέση με κάποιες απόψεις που ειπώθηκαν, εμείς δεν καταλαβαίνουμε πως συνεισφέρει στην ανταγωνιστικότητα της οικονομίας, η κατασκευή αυθαίρετων κατασκευών πάνω στον αιγιαλό και στην παραλία, σε ένα από τα πιο ευαίσθητα φυσικά στοιχεία του περιβάλλοντος και μάλιστα, ενώ υπήρχαν αναπτυξιακοί νόμοι και στο παρελθόν. Σε κανένα λεξικό, από όσα έχουμε συμβουλευτεί, αυτό το πράγμα δεν σημαίνει ανταγωνιστικότητα της οικονομίας.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Σχετικά με αυτά που είπε η WWF, καταρχήν το πέρα του 11, νομίζω ότι είναι απολύτως σαφές τι πάει να εξαιρεθεί από την κατεδάφιση και αυτό δεν είναι ούτε τουριστικά ούτε εμπορικά. Είναι πράγματα τα οποία πραγματικά είναι συγκεκριμένη ανάγκη να υπάρχουν λειτουργικά, για να εξυπηρετήσουν συγκεκριμένους σκοπούς και είναι μέσα στους σκοπούς που ανέφερα πριν, στην πλειονότητά τους.

Είπατε, ότι έχετε ένα μεγάλο κατάλογο επενδύσεων, ξενοδοχείων φαντάζομαι και άλλων τέτοιων. Δεν μας το δίνετε, για να δούμε ποιες είναι αυτές οι επενδύσεις που έγιναν με προηγούμενους αναπτυξιακούς νόμους, χωρίς αδειοδοτήσεις; Να δούμε τελικά τι έχει γίνει, αν γίνανε τελικά χωρίς αδειοδοτήσεις, για να το ψάξουμε γενικότερα.

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής WWF):** Είπα, ότι είναι τεράστια η λίστα με επενδύσεις, που χρηματοδοτήθηκαν από αναπτυξιακούς νόμους. Δεν είπα ότι είναι όλες παράνομες. Αυτό δεν μπορούμε να το ξέρουμε εμείς.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Όταν μιλάτε για παραβάσεις και λέτε για τεράστια λίστα παραβάσεων, έρχεται συνειρμός. Κοιτάξτε, να ξέρουμε πώς χρησιμοποιούμε τη γλώσσα.

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής WWF):** Δεν είπα αυτό. Μίλησα ξεκάθαρα.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Από αυτή τη λίστα πόσες είναι αυτές που έχουν παραβάσεις; Δεν μας δίνετε το κατάλογο να ξέρουμε ποιες είναι αυτές; Να τις ελέγξουμε;

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής WWF):** Αφού δεν δικαιούμαστε να πάρουμε τις πράξεις παράβασης. Εσείς πρέπει να τις ξέρετε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Προφανώς, ή οι προηγούμενοι αναπτυξιακοί νόμοι πλήρωσαν χωρίς να έχουν όλες τις αδειοδοτήσεις ή υπήρξαν αδειοδοτήσεις. Να το ψάξουμε αυτό.

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής WWF):** Γιατί δεν φέρνετε στη δημοσιότητα, τι φωτογραφίζετε απ' αυτό το νομοσχέδιο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Αναπληρωτής Υπουργός Ναυτιλίας και Νησιωτικής Πολιτικής):** Αυτό με πάει στο επόμενο. Λειτουργική τακτοποίηση, δεν είναι η πισίνα, δεν είναι η πέργκολα, δεν είναι το τραπεζοκάθισμα, δεν είναι το beach bar. Δεν είναι αυτά λειτουργική τακτοποίηση και δεν μπορεί να νοηθεί ως λειτουργική τακτοποίηση. Όταν λέει μέσα ο νόμος λειτουργική συνέχεια, είναι ο βιολογικός, είναι τέτοια πράγματα. Αυτά θεωρούνται λειτουργική συνέχεια. Σε περίπτωση, ας πούμε, των λατομείων στην Μήλο, που χρειάζονται μια κορδέλα να πηγαίνει για να φορτώνεται το πλοίο. Αλλιώς τι να το κάνεις το λατομείο; Αυτά είναι λειτουργική συνέχεια, αυτό νοείται ως λειτουργική συνέχεια. Δεν θεωρείται ως λειτουργική συνέχεια η πισίνα ή η πέργκολα. Να είμαστε ξεκάθαροι σ' αυτά που λέμε, για να μη δημιουργούμε τέρατα. Ευχαριστώ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Τον λόγο έχει η κυρία Σπυριδάκη.

**ΜΑΡΙΝΑ ΣΠΥΡΙΔΑΚΗ (Διευθύντρια Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Βιομηχάνων(ΣΕΒ)):.** Ευχαριστώ πολύ. Να συνεισφέρω κι εγώ, όσο μπορώ σ' αυτή τη συζήτηση. Σε ό,τι αφορά τους αναπτυξιακούς για τη βιομηχανία, που μπορούμε να γνωρίζουμε λίγο περισσότερα, όλες οι μεγάλες βιομηχανίες που συνέβαλαν στην εκβιομηχάνιση και οικονομική ανάπτυξη της χώρας τις πρώτες δεκαετίες ΄40, ΄60 και φτιάχτηκαν με αυτούς τους αναπτυξιακούς, έχουν μεγαλύτερα ή μικρότερα προβλήματα, παρόλο που έχουν αδειοδοτηθεί νόμιμα, παρόλο που σήμερα έχουν ενεργές ΑΕΠΟ. Αυτό είναι πολύ σημαντικό να το γνωρίζουμε.

Άρα μιλάμε για χαλυβουργία, εξόρυξη, τσιμεντοβιομηχανία, πετρελαιοειδή, χημικά προϊόντα, αλευροβιομηχανία και δεν είναι πράγματι ξαπλώστρες. Για εμάς είναι πολύ πιο ζωτικό το ζήτημα.

Γιατί υπάρχει πρόβλημα; Γιατί, τότε δεν απαιτούσε διακριτή διοικητική πράξη παραχώρησης. Θεωρούταν αυτονόητο. Γι' αυτό και εμείς σήμερα ζητούμε απλούστερη διαδικασία. Γιατί ήταν αυτονόητο. Να σημειώσουμε, ότι όταν θεσπίστηκε ο νόμος το 2001, δόθηκε μόλις ένα τρίμηνο για να γίνουν οι όποιες τακτοποιήσεις ή νομιμοποιήσεις και έκτοτε δημιουργήθηκε ξανά αυτή η δυνατότητα μόλις το 2004, για λιγότερο από έξι μήνες.

Να γνωρίζουμε, επίσης, ότι ο νόμος είναι τόσο δύσκολος και προβληματικός, που ακόμα και για επισκευές αγωγών, που σημαίνει περιβαλλοντική προστασία, ήθελες έως και πέντε χρόνια για να σου εγκρίνουν την επισκευή. Μιλάμε για περιβαλλοντικές βόμβες. Άρα, δεν μιλάμε για εγκαταστάσεις που δεν έχουν αδειοδότηση, μιλάμε για να κλείσει μια εκκρεμότητα, που είναι ανοιχτή εδώ και χρόνια.

Όσον αφορά το μαθηματικό τύπο, θα προτιμούσαμε να είχαμε το μαθηματικό τύπο και τα κριτήρια και τους συντελεστές βαρύτητας ενσωματωμένους στο νομοσχέδιο, έτσι ώστε το κοινοβούλιο να έχει τοποθετηθεί απ' αυτού, γι' αυτό και έχουμε, με τη διόρθωση περί αντικειμενικών ή μη στατικών εκτός σχεδίου, σημαντική παρατήρηση.

Θα ήταν καλύτερο, διαφανέστερο, να ήταν ο τύπος μέσα και να μπορούσαμε όλοι να έχουμε γνωμοδοτήσει. Γι' αυτό κρατούμε και μια επιφύλαξη, ως προς, το τελικά πόσο θα είναι καλύτερο το νέο σύστημα, αλλά σε κάθε περίπτωση, ότι είναι ανοιχτό, δεδομένο, σαφές, είναι πολύ καλύτερο από τον τρόπο με τον οποίο γίνονται οι υπολογισμοί αυτή τη στιγμή, από την κάθε τμηματική υπηρεσία με οτιδήποτε έχει ο καθένας στο μυαλό του.

Τέλος, ένα ακόμα στοιχείο που θα το μοιραστούμε μαζί σας, θα σας το στείλουμε, δε συμπεριλαμβάνεται στο υπόμνημα, αλλά θα σας το στείλουμε, κάναμε μια διερεύνηση σε σχέση με τα στοιχεία του “Corine”, αυτό το σύστημα που καταγράφει τις δομημένες επιφάνειες στα 50 μέτρα από την θάλασσα.

Εκεί βρήκαμε λοιπόν ότι πάνω από το 70%, αφορά οικιστικές χρήσεις. Μόλις ένα οριακά 6% αφορά τη βιομηχανία. Τα προβλήματα της αυθαιρεσίας δεν προκύπτουν από την βιομηχανία και τους αναπτυξιακούς νόμους που τόσο έχουν στοχοποιηθεί. Δυστυχώς, τα προβλήματα προκύπτουν από τις αυθαιρεσίες στις οικιστικές χρήσεις. Δεν ξέρω αν έχω απαντήσει σε όλα σας τα ερωτήματα.

Ευχαριστούμε πολύ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Τον λόγο έχει ο κ. Καλογιαννάκης.

**ΜΙΧΑΛΗΣ ΚΑΛΟΓΙΑΝΝΑΚΗΣ (Πρόεδρος του Συλλόγου Διπλωματούχων Αγρονόμων Τοπογράφων Μηχανικών):** Λοιπόν, να ξεκινήσω με κάτι, δεν είναι εδώ ο κ. Σαντορινιός, αλλά το «λειτουργεί συνέχεια» εμείς οι μηχανικοί εννοούμε ότι είναι πράγμα το οποίο λειτουργεί. Σε ένα ξενοδοχείο που πας με ένα λεπτό από το δωμάτιο στην πισίνα είναι «λειτουργεί συνέχεια». Έχει διάδρομο, είναι ένα ενιαίο σύνολο. Αυτό είναι «λειτουργία συνέχεια».

Στο διαμέρισμα σου θα πας με το ασανσέρ, έχει «λειτουργεί συνέχεια».

Τώρα, γιατί όταν ψηφίζετε εσείς εδώ, πρέπει να ξέρετε τι ψηφίζετε.

Τώρα όσον αφορά την ερώτησή του κ. Κουτσούκου. Μετά το νόμο του 2001 στο Ελληνικό Κτηματολόγιο, νομικό πρόσωπο, δημοσίου δικαίου, δημιουργήθηκε το προκαταρκτικό υπόβαθρο με τους ακτοχάρτες που ορίσανε αρχικά προκαταρκτικά την γραμμή του αιγιαλού.

Το 2014 ήταν ο νόμος που έκανε τις αλλαγές. Στάλθηκε αυτό το υπόβαθρο στις συστηματικές υπηρεσίες και στο ΓΕΕΘΑ. Το ΓΕΕΘΑ το 2015 τον Ιούνη απάντησε ότι αυτές οι περιοχές δεν χρειάζεται να δημοσιοποιηθούν. Μέχρι στιγμής οι συστηματικές υπηρεσίες, οι περισσότερες δεν έχουν απαντήσει. Ο στόχος ήταν 2016 να οριοθετηθούν, μέχρι στιγμής έχουν δοθεί δύο ή τρεις παρατάσεις, δεν έχει γίνει αυτό. Μεμονωμένα, μιλάμε υπάρχει προκαταρκτικό υπόβαθρο για 100% εκατό της χώρας της ακτογραμμής. Η Ελλάδα έχει τη μεγαλύτερη ακτογραμμή σε όλη την Ευρώπη.

Μεμονωμένα με τα στοιχεία που έχουμε το 2014, το 8% μεμονωμένα είχε καθοριστεί και τώρα ίσως έχει διπλασιαστεί αυτό το νούμερο. Το πότε θα ολοκληρωθεί, είναι άγνωστο. Είναι θέμα πολιτικής βούλησης, καθαρά.

Όσον αφορά την ερώτηση του κ. Συρμαλένιου, για τα αυθαίρετα. Επειδή με την … διαβάζουμε μάλλον το ίδιο κείμενο, εσείς μπορεί να διαβάζετε κάποιο άλλο κείμενο.

Στο άρθρο 28, 1α,΄ αναφέρει ότι μετά την λήξη σύμβασης που έχει συναφθεί από το ελληνικό δημόσιο, τον ΕΟΤ, την Γενική Γραμματεία Αθλητισμού, ΟΤΑ με τρίτους κατ΄ εφαρμογή διατάξεων αναπτυξιακών νόμων, οι αναπτυξιακοί νόμοι καταλαβαίνετε ότι είναι τα πάντα, προφανώς και ξενοδοχεία.

Στη συνέχεια αναφέρει στην παράγραφο 2, σε περίπτωση λέει που στα προς διατήρηση και παραχώρηση της χρήσης έργα και εγκαταστάσεις της σύμβασης των παραπάνω που συνδέονται λειτουργικά και αποτελούν οργανικό σύνολο με αυτά που έχουν αρχικά εγκριθεί και έχουν εγκατασταθεί μέχρι τις 28/7 χωρίς άδεια ή καθ' υπέρβαση της σε αιγιαλό είναι δυνατή η διατήρηση και η παραχώρηση της χρήσης.

Συνεχίζουμε, παράγραφο 3 συνέχεια. Υποχρεούνται σε αποκλειστική προθεσμία δύο μηνών από την έκδοση της απόφασης περί διατήρησης και παραχώρησης εγκρίνεται ότι συνεχίζεται να κάνουν αίτηση περί αδειοδότησης ή εξαίρεσης από την κατεδάφιση. Το λέει ξεκάθαρα αυτό. Αυτό είναι αν έχουν γίνει πριν την κόκκινη γραμμή που είχε μπει.

Στη συνέχεια πάμε στο άρθρο 34 που είναι το πιο σκανδαλώδες. Αναφέρει στην παράγραφο 1, έργα των άρθρων τάδε 12, 12α΄ χωρίς να υφίσταται απόφαση παραχώρησης της χρήσης, άρα αυτοί είναι καταπατητές στην ουσία, ανεξαρτήτου έκδοσης πρωτοκόλλου κατεδάφισης μέχρι την έναρξη του ισχύοντος του παρόντος άρθρου μπορεί να αδειοδοτηθούν με αιτιολογημένη απόφαση του Υπουργού Οικονομικών εκτός από εκείνα που προβλέπονται στο άρθρο τάδε μέσα σε δύο έτη. Έχουμε περιθώριο δύο έτη.

Στην ρύθμιση του προηγούμενου εδαφίου περιλαμβάνονται ξενοδοχειακές μονάδες που έχουν κατασκευαστεί από το δημόσιο τον ΕΟΤ ή για λογαριασμό των οποίων το δημόσιο ή το ΕΟΤ είχαν τη διαχείριση ή αποτελούν ιδρυτικό σύνολο των εν λόγω καταλυμάτων στις ξενοδοχειακές μονάδες ΕΟΤ .

Συνεχίζουμε. Στη συνέχεια στο β΄, μπορεί να εξαιρούνται από την κατεδάφιση κατά παρέκκλιση από κάθε γενική ή ειδική διάταξη με απόφαση του Υπουργού Οικονομικών έργα που κατασκευάστηκαν μετά την 28/7 του 2011. Δηλαδή εμείς στέλνουμε ένα μήνυμα ακόμα και σήμερα, για τα αυθαίρετα θα ψηφιστεί ο νόμος. Από κει και μετά όμως δεν μπορείτε.

Δεν έχουμε και το μηχανισμό να σας ελέγξουμε γιατί δεν ξέρουμε από τότε τι έχει κατασκευαστεί αυθαίρετα. Το οποίο τεχνικά με το “Corine” που δεν έχει μεγάλη ακρίβεια και άλλες εφαρμογές μπορείς άμεσα να δεις εφόσον έχεις οριοθετήσει όμως τον αιγιαλό και την παραλία -που δεν το έχεις κάνει-να δεις τι έχει κατασκευαστεί ανά πάσα στιγμή. Κάθε μήνα ένα πρόγραμμα της Ε.Ε. που μπορεί να χρησιμοποιήσει δωρεάν η Ελλάδα έχεις με έγκριση με αίτημα κάθε ημέρα μπορεί να σου στέλνει δορυφορικές εικόνες όχι με μεγάλη ακρίβεια αλλά μπορείς να δεις τι έχει φτιαχτεί. Για να μην κοροϊδευόμαστε.

Κλείνοντας να πω ότι, έργα και δραστηριότητες που εξυπηρετούν σκοπούς Εθνικής Άμυνας και ασφαλείας. Το β΄ όμως, έργα εθνικής σημασίας ποια είναι αυτά; Πείτε μας ποια είναι αυτά; Είναι ένας νόμος που μπορείς να βάλεις οτιδήποτε ποιος θα πει ότι είναι εθνικής σημασίας ποια είναι αυτά τα έργα; Το γ΄ ορθά λέει, έργα υποδομής δικτύων κοινής ωφελείας συμπεριλαμβανομένων των έργων ΑΠΕ που είπε ο κύριος Σαντορινιός. Αλλά το β΄ είναι έργα εθνικής σημασίας ποια είναι αυτά; Μια μικρή μαρίνα είναι; Μια πισίνα ολυμπιακών διαστάσεων είναι; Είναι τόσο γενικό που μπορείτε να πείτε οτιδήποτε εδώ. Καλό είναι να το ξαναδιαβάσετε το νομοσχέδιο. Για εμάς πρέπει να το αποσύρετε, γιατί αυτές οι δύο είναι οι βασικές διατάξεις μη κοροϊδευόμαστε όλα τα άλλα είναι πολύ δεύτερα. Καταλαβαίνουμε ότι το νομοσχέδιο έγινε γι’ αυτές τις δύο διατάξεις.

Όσον αφορά τη ζώνη των 30 μέτρων δεν μπορεί να εφαρμοστεί ακόμα και για εκτός σχεδίου ακίνητα τα οποία έχουν οικοδομικές άδειες. Όχι μόνο ο οικισμός, είναι ένας επάνω στην παραλία και έχει 4,8,10 στρέμματα αναλόγως την περιοχή και έχει βγάλει οικοδομική άδεια αυτός τι θα γίνει; Είναι αναπτυξιακό ή όχι; Να τον αποκλείσουμε και να δεσμευθεί το ακίνητο ή οτιδήποτε; Καλώ λοιπόν να το ξαναδείτε και να το διαβάσετε γιατί μάλλον δεν το έχετε διαβάσει καλά, να το βγάλετε σε διαβούλευση να μιλήσουν οι φορείς για να ξέρετε τι νομοθετείτε και τι ψηφίζετε.

**ΧΡΗΣΤΟΣ ΜΑΝΤΑΣ:** Πάντως στις παρατηρήσεις ότι δεν το έχουμε διαβάσει καλά κύριε Πρόεδρε, επανειλημμένα μας έχει πει ο εκπρόσωπος των Τοπογράφων δεν μπορώ να τις καταλάβω. Τέτοιου τύπου παρατηρήσεις ότι δεν το έχετε διαβάσει καλά με αυτό τον τρόπο.

**ΜΙΧΑΛΗΣ ΚΑΛOΓΙΑΝΝΑΚΗΣ (Πρόεδρος του Συλλόγου Διπλωματούχων Αγρονόμων Τοπογράφων Μηχανικών):** Μα το λέει ξεκάθαρα. Η νησίδα στο ξενοδοχείο δεν είναι λειτουργικά ενιαίο είναι κάτι άλλο.

**ΧΡΗΣΤΟΣ ΜΑΝΤΑΣ:** Απευθύνομαι στον Προέδρο της Επιτροπής. Ο καθένας μπορεί να κάνει την πιο σκληρή κριτική εδώ μέσα, αλλά, όχι δεν το έχετε διαβάσει καλά παιδάκια. Κάπως έτσι όχι έτσι.

**ΜΙΧΑΛΗΣ ΚΑΛOΓΙΑΝΝΑΚΗΣ (Πρόεδρος του Συλλόγου Διπλωματούχων Αγρονόμων Τοπογράφων Μηχανικών):** Ερώτηση ήταν αν το έχετε διαβάσει. Σας είπα νομοθετείτε.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Ο διάλογος και η ελευθερία του λόγου βαραίνει και τον καθένα και εκπροσωπείται με αυτά που λέει. Εάν θεωρεί ο κύριος Καλογιαννάκης ότι το Υπουργείο το οποίο έχει συντάξει το νομοσχέδιο δεν το έχει διαβάσει προφανώς άλλα έχει στο μυαλό του.

Το λόγο έχει η κυρία Διαμαντοπούλου.

**ΜΑΡΙΑ ΔΙΑΜΑΝΤΟΠΟΥΛΟΥ (Προϊσταμένη στη Διεύθυνση Φορέων της Επιτροπής Κεφαλαιαγοράς):** Στο πρώτο ερώτημα, κατά πόσο οι κυρώσεις που αναφέρονται στο σχέδιο νόμου είναι επαρκείς. Και οι δύο Κανονισμοί και ο 345 και ο 346, δίνει την αρμοδιότητα στα κράτη-μέλη να αποφασίζουν για τις διοικητικές κυρώσεις που δύναται να επιβάλουν. Η Επιτροπή Κεφαλαιαγοράς στο σχέδιο νόμου υιοθέτησε ανάλογες διοικητικές κυρώσεις που υπάρχουν και σε άλλους οργανισμούς εναλλακτικών επενδύσεων όπως ενδεικτικά στο ν. 4209. Άρα θεωρούμε ότι είναι επαρκής.

Όσον αφορά το ερώτημα για τη στελέχωση και τον εκσυγχρονισμό της Επιτροπής Κεφαλαιαγοράς, τα τελευταία χρόνια, πράγματι, η ευρωπαϊκή νομοθεσία έχει εκδώσει πάρα πολλές οδηγίες, κανονισμούς και κατευθυντήριες γραμμές, τα οποία όλα αυτά καλούνται να υιοθετηθούν από τα κράτη - μέλη και από την Ελλάδα. Δυστυχώς, οι τελευταίοι υπάλληλοι στην Επιτροπή Κεφαλαιαγοράς έχουν έρθει το 2009 και πάρα πολλοί από τους τότε υπαλλήλους, αλλά και από τους προηγούμενους, έχουν φύγει λόγω των πολύ μεγάλων μειώσεων που έχουμε δεχθεί στους μισθούς μας.

Πέρα από την ευρωπαϊκή νομοθεσία την οποία καλούμαστε να ενσωματώσουμε, έχουμε και εθνικά δίκαια. Η Επιτροπή Κεφαλαιαγοράς εδώ και κάποια χρόνια είναι αρμόδια για την εποπτεία των ταμείων επαγγελματικής ασφάλισης ως προς τις επενδύσεις τους, κάτι που έχει ανάπτυξη στην Ελλάδα και καλό είναι να υπάρχει ως πυλώνας εναλλακτικής ασφάλισης, αλλά και τη δημιουργία του Χρηματιστηρίου Ενεργείας ως προς την αγορά παραγώγων, την οποία η Επιτροπή Κεφαλαιαγοράς θα κληθεί και να αδειοδοτήσει αλλά και να εποπτεύει. Είναι κάτι αρκετά σοβαρό και χρειάζεται, θεωρώ, στελέχωση. Ευχαριστώ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής)**: Το λόγο έχει ο κύριος Ξωμεριτάκης.

**ΙΩΑΝΝΗΣ ΞΩΜΕΡΙΤΑΚΗΣ (Πρόεδρος του Πανελλήνιου Συνδέσμου Εκμισθωτών Θαλασσίων Μέσων Αναψυχής**): Όσο αφορά το θέμα των ελέγχων και των πινακίδων που πρέπει να τηρούμε στις παραχωρήσεις στον αιγιαλό, είναι απαραίτητο να υπάρχει από τη δική μας πλευρά μια πινακίδα η οποία θα λέει για τον χώρο τον οποίο καταλαμβάνουμε, γιατί έχουμε δει πολλές αυθαιρεσίες το παρελθόν, όχι όμως απαραίτητα από τον κλάδο μου. Σας μιλάω γενικά από την παραλία και την εμπειρία, διότι και δουλεύω και εκεί ζω.

Το πρόβλημα, όμως, είναι το πρόβλημα της ποσόστωσης. Δηλαδή, όταν λέμε ότι το 40% ενός αιγιαλού μπορεί να παραχωρείται, αυτό είναι εύκολο, γιατί κάθεται ο τοπογράφος του δήμου και το αποτυπώνει, βγάζει τις θέσεις και όλα είναι καλά. Όταν έρχεται, όμως, ο έλεγχος σε ένα πόστο, σε μια θέση με ένα παραχωρούμενο χώρο 50, 100 ή 300 τετραγωνικών και ψάχνει να βρει το 60% της κάλυψης, είναι πάρα πολύ δύσκολο, γιατί είμαι σίγουρος ότι αυτή τη στιγμή δεν μπορεί κανείς να υπολογίσει το ποσοστό αυτού του χώρου που δεν καταλαμβάνεται από τα έδρανα.

Ερχόμαστε, λοιπόν, σε μια απευθείας αντιπαράθεση με ένα λιμενικό, που λέει «κρατάς το 70%, όχι κρατάω το 50%, όχι το 30%» κ.λπ.. Επίσης, δημιουργεί και ένα αίσθημα αδικίας σε αυτόν ο οποίος πάει να εκμισθώσει 300 και μπορεί να χρησιμοποιήσει μόνο τα 180. Εμείς πιστεύουμε ότι τα κουκιά πρέπει να είναι απόλυτα μετρημένα και με σαφήνεια, άρα θα πρέπει να βρεθεί ένας άλλος τρόπος. Δηλαδή, αν θέλουμε η διέλευση από το 300, ας μην τα κάνουμε 300, ας τα κάνουμε 180 και ας τα χρεώσουμε πιο ακριβά αν είναι να πάρουμε το αντίτιμο, αλλά να έχουμε κάτι συγκεκριμένο.

Όλο αυτό, λοιπόν, το νέο σύστημα, επειδή καταργείται και η απόσταση ανάμεσα στις παραχωρήσεις των ομπρελοκαθισμάτων, που κατά κανόνα είναι και οι μεγαλύτερες, φέρνει μια ευρεία ανακατάταξη στις παραλίες. Για παράδειγμα, εκεί που είχαμε δύο πόστα των 500 τετραγωνικών και 100 μέτρα κενό, θα έχουμε 3 πόστα των 300. Μειώσαμε 100 τετραγωνικά, αλλά τα φέρουμε πιο κοντά, οπότε εκεί τώρα θέλει μια μεγάλη προσοχή. Δεν είμαι ο απευθείας αρμόδιος, αλλά ξέρετε ότι η Ελλάδα έχει ιδιομορφίες οι οποίες είναι τεράστιες. Το κάθε μέρος είναι τελείως διαφορετικό. Απλά εγώ φοβάμαι ότι, σε όλη αυτήν την ανακατάταξη, θα γίνει ένα μπάχαλο μεγάλο.

Θα ήθελα να συμπληρώσω κάτι όσον αφορά τα θαλάσσια πάρκα αναψυχής. Επειδή εμείς είμαστε του 20 ΓΚΛ οι εκμισθωτές θαλάσσιων μέσων αναψυχής και εκπροσωπούμε και κάποιους από αυτούς, είμαστε υπέρ της επιμήκυνσης της τουριστικής σεζόν και σε καμιά περίπτωση δεν θέλουμε να μειωθεί ο χρόνος χρήσης σε οτιδήποτε, είτε στον αιγιαλό, είτε στους παραχωρούμενους χώρους μέσα στη θάλασσα, είτε εξέδρα, είτε πάρκο ή οτιδήποτε. Ευχαριστώ πάρα πολύ.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής)**: Το λόγο έχει η κυρία Παπανάτσιου.

**ΚΑΤΕΡΙΝΑ ΠΑΠΑΝΑΤΣΙΟΥ (Υφυπουργός Οικονομικών):** Καταρχήν, θα μιλήσουμε μόνο για τα κομμάτι του Αιγιαλού, γιατί εδώ πέρα, επικεντρώθηκαν και όλοι οι φορείς. Έχει ξεκινήσει με κάποια επιτροπή, η οποία είχε γίνει από όλα τα υπουργεία, είχαμε φέρει προτάσεις, είχαμε δεχτεί προτάσεις από πολλές περιβαντολογικές οργανώσεις, όχι μόνο από σας, τις λάβαμε υπόψη μας και ακριβώς πάνω σε όλα αυτά έχει γίνει και το συγκεκριμένο νομοσχέδιο. Και μάλιστα, δεν ήρθαμε να αλλάξουμε όλο το συγκεκριμένο νόμο, γιατί δεν προλαβαίναμε να κάνουμε όλες αυτές τις αλλαγές.

Πραγματικά, το κομμάτι της χάραξης του Αιγιαλού, είναι ένα θέμα που θα πρέπει να γίνει. Εκείνο, όμως, που θα πρέπει να σημειώσω είναι, ότι όσον αφορά τη χάραξη του Αιγιαλού τουλάχιστον στην πλειοψηφία τους, δεν έχουν αναρτηθεί από τη δική μας κυβέρνηση, από τις προηγούμενες κυβερνήσεις έχουν αναρτηθεί, οι χαράξεις του Αιγιαλού και τώρα, ερχόμαστε στις επαναχαράξεις. Έχουν γίνει αρκετές προσφυγές στο ΣτΕ και ερχόμαστε, με τη δευτεροβάθμια, να λύσουμε ζητήματα, γιατί πραγματικά, όταν δεν υπάρχει χάραξη του Αιγιαλού, δεν μπορούμε να μιλάμε ούτε για ανάπτυξη, ούτε για σωστή λειτουργία, δεν μπορούμε να μιλάμε για τίποτα και ο καθένας μας θα μιλάει για αυθαιρεσίες ή θα μιλάει για οτιδήποτε άλλο.

Με αυτή τη λογική, στο επόμενο διάστημα, το Υπουργείο Χωροταξίας και Περιβάλλοντος, μαζί με το Υπουργείο Οικονομικών, θα φέρουμε την επαναχάραξη του Αιγιαλού, με τα σύγχρονα μέσα, που τα χρησιμοποιούμε κ. Καλογιαννάκη, που πραγματικά, θεωρώ, ότι ήσασταν πολύ αγενής μιλώντας στο Κοινοβούλιο, το οποίο, σας έκανε την τιμή να σας καλέσει. Ξέρετε, δεν έχουν τη δυνατότητα πάρα πολλοί να έχουν την τιμή να τους καλεί το Κοινοβούλιο για να εκφράσουν τις απόψεις τους.

Εν πάση περιπτώσει, θα σταθώ στα ζητήματα που τέθηκαν. Καταρχήν, δεν υπάρχει καμία πρόθεση τακτοποίησης οτιδήποτε δεν έχει άδεια περιβαντολογική ή δεν τηρεί τις προϋποθέσεις. Δηλαδή, τι θέλω να πω. Ό,τι αφορά το άρθρο 11, αυτά που είναι τα υφιστάμενα έργα, βλέπουμε πάρα πολύ καλά τη παράγραφο γ΄, το λέω συγκεκριμένα, για τη διατήρηση και περαιτέρω παραχώρηση των έργων και εγκαταστάσεων, ό,τι αφορά δηλαδή το κομμάτι της διαχείρισης του Αιγιαλού, για να δώσουμε εμείς την άδεια παραχώρησης της χρήσης του Αιγιαλού, όσον αφορά την τήρηση περιβαντολογικής νομοθεσίας, θέλουμε τη σύμφωνη γνώμη του Υπουργείου Περιβάλλοντος και Ενέργειας.

Όπως επίσης και το ΓΕΝ, στην περίπτωση έργων που εξυπηρετούν πλωτά μέσα. Και αυτά, αν δεν μας τα δώσουν σε έξι μήνες. Και εδώ, έχουμε την αντίθεση από το ΣΕΒ, που λέει, ότι εμείς, είμαστε υποχρεωμένοι να μην δώσουμε την άδεια. Καταλαβαίνετε πόσο σφικτό είναι το σύστημα. Δεν θέλουμε να κάνουμε κάτι, το οποίο θα είναι απέναντι, ούτε στη χωροταξία ούτε στο περιβάλλον. Επίσης, για περιπτώσεις που εμπλέκονται, Υπουργείο Εθνικής Άμυνας, Πολιτισμού, Ναυτιλίας και Νησιωτικής Πολιτικής και Τουρισμού, όταν έργα αφορούν τα συγκεκριμένα υπουργεία. Και πάλι, όλα αυτά, είναι με πάρα πολύ σκληρούς όρους.

Όσον αφορά τη διατήρηση των τεχνικών έργων και εγκαταστάσεων, που συνδέονται λειτουργικά και αποτελούν οργανικό σύνολο, λέμε εδώ πέρα, ότι αυτό μπορεί να γίνει μόνο στην περίπτωση που συντρέχουν οι διατάξεις της περίπτωσης β΄ και γ΄ της παραγράφου 1, δηλαδή, αυτά ακριβώς που σας ανέφερα πριν. Αν δεν συντρέχουν αυτές οι προϋποθέσεις, σε καμία περίπτωση δεν μπορεί να παραμείνει η άδεια σε όλες αυτές τις περιπτώσεις, θα προχωρήσει σε κατεδάφιση. Είναι ξεκάθαρο.

Και πραγματικά, όπως αναφέρθηκε και από άλλους φορείς, υπάρχουν έργα τα οποία έχουν γίνει σε παλαιότερες εποχές, που δεν τους ζητούσαμε, εμείς, σαν Υπουργείο Οικονομικών, για την παραχώρηση του Αιγιαλού, όλες αυτές τις αδειοδοτήσεις. Τώρα, με την καινούργια νομοθεσία, επειδή είμαστε υποχρεωμένοι να τους τα ζητήσουμε και επειδή ξέρετε, ότι το δημόσιο, το Υπουργείο Οικονομικών, η δημόσια περιουσία γενικότερα, δεν μπορούμε να παραχωρήσουμε χρήση σε κανέναν ο οποίος δεν έχει άδεια.

Είναι ξεκάθαρο αυτό. Αν δεν είναι αδειοδοτημένος, αν δεν είναι νόμιμος, δεν μπορούμε να παραχωρήσουμε χρήση σε κανέναν, είτε είναι στον αιγιαλό, είτε είναι σε οποιοδήποτε άλλο δημόσιο κτήμα. Γι' αυτό το λόγο τι λέμε εμείς τώρα; Εκεί που θα πηγαίνουν οι κτηματικές σε κάποια βιομηχανία κ.λπ. που έχει πάρει την άδεια την πολεοδομική, τη χωροταξική και είναι νόμιμο και για την παραχώρηση χρήσης στον αιγιαλό δεν έχει την άδεια πηγαίνουμε εμείς και παίρνουμε μέτρα. Είναι όμηροι μιας κατάστασης για το αν θα πάει η κτηματική, αν θα το παζαρέψουν κ.λπ. για να μπορέσουν να πληρώσουν όλα αυτά. Βάζουμε μια τάξη και δεν θέλουμε την τάξη αυτή να την βάλει ούτε ο υπουργός, ούτε οι υπηρεσιακοί, ούτε κανένας γενικός γραμματέας. Θέλουμε όλοι αν μπορούν να έχουν την αδειοδότηση να την πάρουν, αν δεν μπορούν, ναι μέσα σε έξι μήνες θα πάμε να τα γκρεμίσουμε. Αυτό φαίνεται ρητά μέσα στο νομό.

Όσον αφορά το 14 Α, το άρθρο 34, για εκείνα τα οποία αφορούν τη διάταξη, δηλαδή, για αυτά που μπορεί να εξαιρούνται από την κατεδάφιση - το λέμε ξεκάθαρα εδώ δεν μιλάμε για αδειοδότηση, δεν μιλάμε για τακτοποίηση, μιλάμε για εξαίρεση από την κατεδάφιση- είναι έργα και δραστηριότητες που εξυπηρετούν σκοπούς εθνικής άμυνας και ασφάλειας, έργα εθνικής σημασίας και έργα υποδομής δικτύων κοινής ωφέλειας, συμπεριλαμβανομένων και των έργων ΑΠΕ, εφόσον για το τρίτο είμαστε όλοι σύμφωνοι και αυτό εξέλαβα από τους φορείς.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Ομιλεί εκτός μικροφώνου

**ΚΑΤΕΡΙΝΑ ΠΑΠΑΝΑΤΣΙΟΥ (Υφυπουργός Οικονομικών):** Για το εθνικής σημασίας και το εθνικής άμυνας και ασφάλειας, επειδή σας ακούσαμε εδώ και θέλουμε να το διευκρινίσουμε καλύτερα, όπως είπα και στην ομιλία μου, εμείς έχουμε κατά νου απόφαση του υπουργικού συμβουλίου. Θα το βάλουμε και στην διάταξη ότι θα είναι μετά από απόφαση του υπουργικού συμβουλίου. Αυτά που θα κρίνει το υπουργικό συμβούλιο ότι είναι έργα εθνικής σημασίας ακόμη και εθνικής άμυνας και ασφάλειας θα είναι με αποφάσεις του υπουργικού συμβουλίου.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Ο κ. Χασιώτης έχει το λόγο.

**ΓΙΩΡΓΟΣ ΧΑΣΙΩΤΗΣ (Νομικός Συντονιστής της WWF):** Για τις ΑΠΕ όχι δεν είμαστε σύμφωνοι. Πιστεύουμε ότι παρόλο που είναι ένα έργο που απαιτείται για την προστασία του περιβάλλοντος, αυτό δεν θα πρέπει να δίνει εξαίρεση.

**ΙΩΑΝΝΗΣ ΚΟΥΤΣΟΥΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** (Ομιλεί εκτός μικροφώνου)

**ΚΑΤΕΡΙΝΑ ΠΑΠΑΝΑΤΣΙΟΥ (Υφυπουργός Οικονομικών):** Η εξαίρεση της κατεδάφισης θα γίνει εφόσον πληρούνται οι περιβαλλοντικοί όροι. Αν δεν τηρούνται οι περιβαλλοντικοί όροι δεν υπάρχει περίπτωση να μείνει κάτι. Αυτό είναι το μόνο που είναι σίγουρο.

**ΘΕΟΔΟΤΑ ΝΑΝΤΣΟΥ (Διευθύντρια Πολιτικής WWF):** Κυρία Υπουργέ, η διαδικασία με βάση την κοινοτική νομοθεσία για την περιβαλλοντική αδειοδότηση λέει ότι αυτή δίνεται μόνο πριν. Όταν έχει χτιστεί χωρίς περιβαλλοντική αδειοδότηση είναι εξ ορισμού παράνομο. Για μας ειδικά με τις ΑΠΕ το θέμα είναι εξαιρετικά ευαίσθητο διότι θα έπρεπε να σηκωθεί ως σημαία περιβαλλοντικής νομιμότητας για μια τόσο σημαντική περιβαλλοντική υποδομή, όπως είναι η καθαρή ενέργεια. Όποιος έχει παρανομήσει, εν γνώσει του έχει παρανομήσει, οποιαδήποτε εταιρεία καθαρής ενέργειας έχει κάνει επενδύσεις και κατασκευές, έχει εν γνώσει της παρανομήσει και έχει παραβιάσει περιβαλλοντικούς όρους που προβλέπουν κάτι άλλο, άρα εδώ μιλάμε για ξεκάθαρες αυθαιρεσίες, όλο αυτό το σύστημα που έχει στηθεί για εκ των υστέρων περιβαλλοντική αδειοδότηση έχει τεράστια θέματα.

Εδώ θα ήθελα να πω ότι δεν γίνεται και καμία διάκριση για το αν είναι μέσα ή έξω από περιοχές προστατευόμενες. Εκεί υπάρχει μια άλλη ιδιαιτερότητα, αλλά αυτό είναι ένα τεράστιο κεφάλαιο και θα μπορούσαμε να συζητάμε μέχρι αύριο προφανώς. Όμως ειδικά για τις ΑΠΕ είναι εξαιρετικά ευαίσθητο για μας το θέμα. Πρέπει να γίνουν και η Ελλάδα να ηλεκτροδοτηθεί με 100% καθαρή ενέργεια αλλά μόνο τηρούμενης όλης της περιβαλλοντικής νομοθεσίας.

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Δεν υπάρχει καμία ΑΠΕ που να μην έχει περιβαλλοντολογική άδεια. Αυτό μπορούμε να σας το διαβεβαιώσουμε και αν κάποιος ξέρει ότι υπάρχει κάποιο περιστατικό μπορεί να μας το καταγγείλει. Εμείς από τα στοιχεία που έχουμε από το ΥΠΕΝ, το ξαναλέμε δεν υπάρχει καμία που να μην έχει περιβαλλοντολογική άδεια, δηλαδή να μην έχει πάρει νόμιμα τη χρήση του αιγιαλού. Τη χρήση θέλουμε να δώσουμε. Εμείς τη χρήση δίνουμε. Εμείς ως Υπουργείο Οικονομικών δεν αδειοδοτούμε και δεν κάνουμε τέτοιου είδους γνωμοδοτήσεις. Καταρχήν, δεν γίνονται έργα ΑΠΕ στον αιγιαλό.

**ΘΕΟΔΩΤΑ ΝΑΝΤΣΟΥ(Διευθύντρια Πολιτικής WWF):** Μπορούν να κατέβουν συνοδά έργα; Εκεί είναι το θέμα.

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Πείτε μας εσείς πώς θα μπορέσουμε να έχουμε την σύνδεση με τη θάλασσα αν δεν γίνονται συνοδά έργα;

**ΘΕΟΔΩΤΑ ΝΑΝΤΣΟΥ(Διευθύντρια Πολιτικής WWF):** Να προτείνω κάτι; Δέχομαι απολύτως αυτό που λέτε, ότι είναι η παραχώρηση χρήσης. Γιατί δεν γράφετε «παραχώρηση χρήσης» και όχι το «αδειοδότηση»; Καμία αντίρρηση. Γιατί το «αδειοδότηση» είναι τεράστιο και επειδή βάζετε κιόλας την ημερομηνία των αυθαιρέτων·

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Δεν μιλάμε για αδειοδότηση.

**ΘΕΟΔΩΤΑ ΝΑΝΤΣΟΥ(Διευθύντρια Πολιτικής WWF):** Γιατί δεν ξεκαθαρίζετε ότι είναι μόνο η παραχώρηση χρήσης αιγιαλού και παραλίας;

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Αυτό μας αφορά σε αυτό το νομοσχέδιο, η παραχώρηση χρήσης.

**ΘΕΟΔΩΤΑ ΝΑΝΤΣΟΥ(Διευθύντρια Πολιτικής WWF):** Λέτε, όμως, «αδειοδότηση υφιστάμενων έργων».

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Όταν υπάρχει η αδειοδότηση των υφισταμένων έργων, εμείς δεν μπορούμε να κάνουμε….

**ΘΕΟΔΩΤΑ ΝΑΝΤΣΟΥ(Διευθύντρια Πολιτικής WWF):** Και βάζετε και την ημερομηνία των αυθαιρέτων.

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Ναι, γιατί έχουμε το εξής ευτράπελο: Να έχει πάρει κάποιος την αδειοδότηση κανονικά με την ημερομηνία εκείνη, να είναι πάνω σε παλιό αιγιαλό και να ερχόμαστε εμείς ως Κτηματική Υπηρεσία και να μην μπορούμε να του δώσουμε την παραχώρηση χρήσης για να μας δίνει το αντάλλαγμα για να χρησιμοποιεί τον παλιό αιγιαλό και σε αυτή την περίπτωση πηγαίνουμε και του παίρνουμε μέτρα και έχουμε τον πολίτη όμηρο κάθε χρόνο να πληρώνει για αυτή τη χρήση.

**ΜΑΡΙΝΑ ΣΠΥΡΙΔΑΚΗ(Διευθύντρια Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών(ΣΕΒ)):** Συγνώμη για τη διακοπή. Του ζητάνε οι κτηματικές υπηρεσίες να κατεδαφίσουν την εγκατάσταση με ενεργή ΑΕΠΟ για να την ξανακτίσουν. Διανοείστε τον παραλογισμό;

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Επειδή δεν έχει άδεια παραχώρησης.

**ΜΑΡΙΝΑ ΣΠΥΡΙΔΑΚΗ(Διευθύντρια Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών(ΣΕΒ)):** Επειδή δεν έχει άδεια παραχώρησης με ενεργή ΑΕΠΟ του λέμε «κατεδάφισέ το» και έχουμε περιπτώσεις…..

**ΧΡΗΣΤΟΣ ΜΠΓΙΑΛΑΣ(Αντιπρόεδρος της Επιτροπής):** Νομίζω, ότι το κλείσαμε αυτό το θέμα και έτσι έκλεισε ο κύκλος.

**ΜΑΡΙΝΑ ΣΠΥΡΙΔΑΚΗ(Διευθύντρια Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών(ΣΕΒ)):** Το έχουν ζητήσει οι Κτηματικές Υπηρεσίες. Παραλογισμός: «γκρεμίστε για να σας το ξαναδώσουμε μετά την παραχώρηση για να το ξαναχτίσετε»

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Εκείνο που μπορούμε να δούμε με τους νομικούς μας, να το συζητήσουμε με τους υπηρεσιακούς, είναι ότι ως Υπουργείο Οικονομικών, εμείς αυτό που λέμε ως «αδειοδότηση» είναι για την παραχώρηση χρήσης. Σε αυτή την περίπτωση μπορούμε να δούμε στους ορισμούς κάτι διαφορετικό και αυτό να το δούμε στις νομοτεχνικές βελτιώσεις. Αλλά, σε καμιά περίπτωση, εμείς δεν μπορούμε να υπερβούμε τα άλλα Υπουργεία, δηλαδή, γενικά αν το Υπουργείο Περιβάλλοντος και το ΥΠΕΝ δώσει όλες τις άδειες, σύμφωνα με τους νόμους που υπάρχουν τους πολεοδομικούς και τους περιβαλλοντολογικούς, γιατί από εκεί δίνονται οι άδειες. Εμείς σαν Υπουργείο Οικονομικών δεν δίνουμε άδειες, είναι ξεκάθαρο.

Να συμπληρώσω και κάτι. Είναι ξεκάθαρο ότι επίσης έχουμε αφαιρέσει, και δεν το αναφέρατε στα θετικά, ότι αφαιρέσαμε στις παραχωρήσεις που γίνονται του αιγιαλού για τη χρήση, τους τουριστικούς και εμπορικούς σκοπούς, κάτι που γινόταν στο προηγούμενο διάστημα με τον προϋπάρχοντα νόμο.

**ΓΕΩΡΓΙΟΣ ΒΛΑΧΟΣ:** Η άδεια δεν είναι εμπορικός σκοπός;

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Όχι, δεν είναι, είναι βιομηχανικός σκοπός. Φυσικά και αλλάζει. Χρησιμοποιούσαν ιδιωτικά λιμάνια για τη μεταφορά εμπορευμάτων και δεν υπήρχε κανένας έλεγχος από το κράτος. Γιατί, δεν έπρεπε να το κάνουμε; Δεν υπήρχε ούτε τελωνείο, δεν υπήρχε καμιά αρχή εκεί.

**ΓΕΩΡΓΙΟΣ ΒΛΑΧΟΣ:** Εγώ απορώ με ένα πράγμα και θέλω να μας το πει η κυρία Υπουργός. Πώς βρίσκεται ένα μέρος που δεν είχε χρήση να έχει περιβαλλοντολογικές άδειες και να είναι καθόλα εντάξει; Πώς την πήρε την άδεια αυτή;

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Μα ακριβώς αυτό λέμε κι εμείς.

**ΓΕΩΡΓΙΟΣ ΒΛΑΧΟΣ:** Ωραία, αφού έχετε την ίδια απορία, εσείς έρχεστε και του λέτε «αφού την πήρες δεν με ενδιαφέρει πώς την πήρες, εγώ την «ευλογώ» και μένεις εκεί που είσαι». Άρα, μακάριοι οι κατέχοντες. Θα έπρεπε να αμύνεστε. Έλεος, δηλαδή.

**ΧΡΗΣΤΟΣ ΜΠΓΙΑΛΑΣ(Αντιπρόεδρος της Επιτροπής):** Έχει αναφορά και από πριν ο νόμος, από το 2011. Έχει αναφορά και για τα… προ του 2011.

**ΚΑΤΕΡΙΝΑ ΠΑΠΑΝΑΤΣΙΟΥ(Υφυπουργός Οικονομικών):** Η περιβαλλοντολογική άδεια χρειάζεται να είναι επικαιροποιημένη.

**ΚΑΤΕΡΙΝΑ ΠΑΠΑΝΑΤΣΙΟΥ (Υφυπουργός Οικονομικών):** Επικαιροποιημένη άδεια χρειάζεται, η άδεια δεν πρέπει να έχει λήξει. Εάν η άδεια έχει λήξει, οφείλει να μας φέρει καινούργια. Για να δώσουμε την συνέχιση της χρήσης του αιγιαλού που αναφέρεται στο άρθρο 11, θέλω να με ακούσετε για αυτό, είναι εδώ και ο ΣΕΒ πού το ξέρει πάρα πολύ καλά. Σε μια χαλυβουργία, σε οτιδήποτε άλλο, εάν έχει λήξει η περιβαλλοντική άδεια, οφείλουν να φέρουν καινούργια περιβαλλοντική άδεια, εναρμονισμένη με τα σημερινά δεδομένα και όχι με αυτά που είχε γίνει η παραχώρηση, πριν από κάποια χρόνια. Σε αυτό έχουν εναρμονιστεί πάρα πολλές βιομηχανίες.

**ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής):** Το λόγο έχει ο κ. Καλογιαννάκης, Πρόεδρος του Συλλόγου Διπλωματούχων Αγρονόμων Τοπογράφων Μηχανικών.

**ΜΙΧΑΗΛ ΚΑΛΟΓΙΑΝΝΑΚΗΣ (Πρόεδρος του Συλλόγου Διπλωματούχων Αγρονόμων Τοπογράφων Μηχανικών):** Ευχαριστώ, κ. Πρόεδρε. Χαίρομαι που η Υπουργός κατάλαβε ότι δεν υπάρχει αδειοδότηση εκ των υστέρων. Δεν μπορείς να αδειοδοτήσεις περιβαλλοντικά ένα έργο που έχει γίνει τώρα και να πας δέκα χρόνια πίσω. Στον τίτλο γράφεται «αδειοδότηση εκ των υστέρων». Υπάρχει με βάση, όπως το σκέπτεστε, και όπως νομικά θα καταλήξετε, νομιμοποίηση κάποιου έργου που γίνεται τώρα, εκ των υστέρων, και χαρακτηρισθεί εθνικής σημασίας. Για παράδειγμα, έχει χτιστεί ένα διώροφο, 500 τετραγωνικά και θεωρούμε ότι είναι εθνικής σημασίας, θα πάει εκ των υστέρων το υπουργικό συμβούλιο και θα πει ότι είναι εθνικής σημασίας και θα πάω να το αδειοδοτήσω με χαρακτηριστικά δύο χρόνων πίσω.

Είμαι μηχανικός, δεν είμαι ούτε οικονομολόγος, ούτε γιατρός, γι' αυτό μας καλείτε, για να σας πούμε δύο, τρία πράγματα που μπορεί να μην ξέρετε. Ο κάθε βουλευτής δεν μπορεί να ξέρει τα πάντα σχετικά με τους μηχανικούς, τους γιατρούς, τους οικονομολόγους, τους νομικούς. Ευχαριστώ.

ΧΡΗΣΤΟΣ ΜΠΓΙΑΛΑΣ (Αντιπρόεδρος της Επιτροπής): Νομίζω ότι έγινε εκτενέστατος διάλογος υπέρ του δέοντος. Λύεται η συνεδρίαση.

Στη συνέχεια έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Χρήστος Αντωνίου, Ευαγγελία Βαγιωνάκη, Δημήτρης Γάκης, Χρήστος Μαντάς, Θεοδώρα Μεγαλοοικονόμου, Χρήστος Μπγιάλας, Αθανάσιος Παπαδόπουλος, Κώστας Παυλίδης, Ανδρέας Ριζούλης, Ιωάννης Σηφάκης, Νίκος Συρμαλένιος, Απόστολος Βεσυρόπουλος, Γεώργιος Βλάχος, Δημήτριος Σταμάτης, Ιωάννης Τραγάκης, Ιωάννης Κουτσούκος, Αθανάσιος Βαρδαλής και Κωνσταντίνος Κατσίκης.

Τέλος και περί ώρα 12:15΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΡΗΣΤΟΣ ΜΠΓΙΑΛΑΣ ΔΗΜΗΤΡΙΟΣ ΜΑΡΔΑΣ**